title: Beetlehem-kirkko

text: 1970-luvulle tultaessa kirkko oli saneerauksen tarpeessa, samoin tontilla sijainneet puurakennukset. Seurakunnalla ei kuitenkaan ollut varoja välttämättömiin peruskorjauksiin. Se olisi halunnut säilyttää kirkon, mutta rakentaa muun tontin uudelleen. Tämä ei kuitenkaan saanut tukea viranomaisilta, joten tontti päädyttiin myymään rakennusliike Kivikartio Oy:lle. Vastineeksi yhtiö luovutti seurakunnalle vanhainkotitilat Hämeenkatu 4:ään valmistuneesta uudisrakennuksesta ja rakennutti uuden kirkkorakennuksen samalle Hämeenkadun tontille Arkkitehtitoimisto Lukander & Vahteran suunnittelemana. Tähän uuteen Beetlehem-kirkkoon vietiin alttaritaulu ja osa lasimosaiikista, josta loput varastoitiin. Saarnastuoli, alttarikokonaisuus ja kirkonpenkit puolestaan siirrettiin Kristiinankaupungin metodistikirkkoon. Uusi kirkko vihittiin käyttöön maaliskuussa 1971, ja samoihin aikoihin vanha kirkko purettiin ja sen tontti tasoitettiin pysäköintialueeksi.


title: Liouvillen lause

text: Liouvillen lause on funktioteorian lause, jonka mukaan jokainen koko kompleksitasossa määritelty rajoitettu analyyttinen funktio on vakio. Toisin sanoen, jos "f" on analyyttinen funktio ja on olemassa sellainen positiivinen luku "M", että kaikille kompleksiluvuille "z" pätee


title: Liouvillen lause

text: niin "f" on vakio. Lause on saanut nimensä Joseph Liouvillen mukaan.


title: Liouvillen lause

text: Liouvillen lause on sukua Picardin lauseelle, jonka mukaan koko kompleksitasossa määritelty analyyttinen funktio on vakio, jos on olemassa ainakin kaksi kompleksilukua, joita funktio ei saa arvoikseen millään argumentin arvolla.


title: Liouvillen lause

text: Lauseen todistus perustuu siihen kompleksifunktioiden ominaisuuteen, että jos funktiolla on jollakin alueella derivaatta, se on analyyttinen ja voidaan esittää Taylorin sarjana:


title: Liouvillen lause

text: missä Cauchyn integraalikaavan mukaan on


title: Liouvillen lause

text: ja "C" on origokeskeinen "r"-säteinen kiekko ("r" > 0). Tästä saadaan suoraan:


title: Liouvillen lause

text: missä jälkimmäisessä epäyhtälössä on oletettu, että |"f"("z")| ≤ "M" kaikilla "z". Tässä luku "r" voi olla mikä tahansa positiivinen luku. Jos sen annetaan kasvaa mielivaltaiseksi, saadaan


title: Liouvillen lause

text: "a" = 0


title: Liouvillen lause

text: kaikille "k" ≥ 1. Näin ollen "f"("z") = "a" kaikilla "z"n arvoilla, joten se on vakio, mikä oli todistettava.


title: Liouvillen lause

text: Algebran peruslauseen mukaan jokaisella polynomilla, joka ei ole vakio, on kompleksilukujen joukossa ainakin yksi nollakohta. Lauseen oli Karl Friedrich Gauss todistanut puhtaasti algebrallisin keinoin jo kauan ennen Liouvillea, mutta se seuraa suoraan myös Liouvillen lauseesta.


title: Liouvillen lause

text: Jokainen polynomi "p(z)" nimittäin on analyyttinen funktio. Jos "p(z)":llä ei ole nollakohtaa, on "1/p(z)" määritelty kaikilla kompleksiarvoilla "z" ja sekin on analyyttinen funktio. Koska "p(z)" ei ole missään nolla, voidaan todistaa, että sen itseisarvo "|p(z)|" saa jossakin pienimmän ja "1/|p(z)|" vastaavasti suurimman arvonsa. Näin ollen "1/p(z)" on rajoitettu ja näin ollen Liouvillen lauseen mukaan vakio, mistä seuraa, että myös "p(z)" on vakio.


Board of European Students of Technology (BEST) on kansainvälinen, epäpoliittinen ja ei-kaupallinen opiskelijajärjestö. BEST:n pääasiallisina tehtävinä on edistää opiskelijoiden kanssakäymistä, toimia opiskelijoiden äänitorvena ja auttaa opiskelijoita työelämään. Toimintaa pyörittävät vapaaehtoisvoimin teknillisten alojen opiskelijat lähes 100 Euroopan teknillisestä yliopistosta. BEST:n virallinen kieli on englanti.


title: Board of European Students of Technology

text: Tällä hetkellä (toukokuu 2014) BEST koostuu 96 paikallisryhmästä 33 eri maassa. Toiminnassa on mukana yli 3400 aktiivista jäsentä.


text: Hallitus koostuu kuudesta vuosittain valittavasta jäsenestä.


text: Kehittääkseen toimintaansa, BEST tekee yhteistyötä kahden muun opiskelijajärjestön kanssa:


title: Scott Soames

text: Scott Soames (s. 1946) on yhdysvaltalainen filosofi, joka toimii filosofian professorina Etelä-Kalifornian yliopistossa. Hän on erikoistunut kielifilosofiaan ja analyyttisen filosofian historiaan.


title: Scott Soames

text: Soames opiskeli kielitiedettä ja filosofiaa Stanfordin yliopistossa ja Massachusetts Institute of Technologyssä (MIT). Hän väitteli tohtoriksi MIT:sta vuonna 1976. Soames on aiemmin opettanut Yalen (1976-1980) ja Princetonin yliopistossa (1980-2004). Hän siirtyi Etelä-Kalifornian yliopistoon vuonna 2004.


title: Scott Soames

text: Soames on kirjoittanut teoksia ja artikkeleita ennen kaikkea totuuteen, viittaamiseen ja merkitykseen liittyvistä kysymyksistä. Soames tunnetaan Saul Kripken anti-deskriptivistisen kielifilosofisen ohjelman puolustajana ja laajentajana sekä kaksiulotteisten semantiikkojen kriitikkona.


title: Tero Karppanen

text: Tero Karppanen (s. 13. syyskuuta 1976) on suomalainen salibandyn pelaaja.


title: Tero Karppanen

text: Karppanen on Salibandyliigan maalintekijätilastossa toisena Sami Nymanin jälkeen. Hän teki liigaurallaan 333 maalia. Karppanen pelasi salibandyliigassa ensimmäisen kerran kaudella 1997–1998. Hän on urallaan saavuttanut MM-hopeaa, Euroopan cupin hopeaa ja Oilersissa pelatessaan kaksi Suomen mestaruutta.


title: Dagfinn Føllesdal

text: Dagfinn Føllesdal (s. 22. kesäkuuta 1932 Askim, Norja) on norjalainen filosofi, joka toimii Stanfordin yliopiston Clarence Irving Lewis -oppituolin filosofian professorina. Hän on Oslon yliopiston emeritusprofessori.


title: Dagfinn Føllesdal

text: Føllesdal on opiskellut Harvardin yliopistossa Willard Van Orman Quinen oppilaana. Hän on kirjoittanut paljon kielifilosofiasta, fenomenologiasta, eksistentialismista ja hermeneutiikasta.


title: Thematic Apperception Test

text: Thematic Apperception Test eli lyhennettynä TAT on projektiivisiin testeihin kuuluva psykologinen testi, jota käytetään persoonallisuuden tutkimiseen. Sen sanotaan antavan kuvaa tutkittavan persoonallisuuspiirteistä, suhteesta itseen ja ympäröivään maailmaan, motiiveista ja tarpeista, voimavaroista ja ongelmanratkaisukyvystä.


title: Thematic Apperception Test

text: Testissä on 30 kuvataulua, joista valitaan 20 taulun sarja, joka esitetään tutkittavalle kahdessa eri testitilanteessa, kymmenen taulua kummassakin. Tutkittavaa pyydetään kertomaan jokaisesta hänelle esitetystä kuvasta tarina, jossa kerrotaan seuraavat asiat: Mikä on johtanut kuvassa esitettyyn tilanteeseen, mitä kuvassa juuri sillä hetkellä tapahtuu, mitä kuvassa esiintyvät hahmot ajattelevat ja tuntevat sekä mitä kuvaushetken jälkeen tulee tapahtumaan.


title: Thematic Apperception Test

text: Kuvataulut on jaettu kahteen 15 taulun sarjaan, joista jälkimmäisessä sarjassa olevat kuva-aiheet ovat ensimmäisiä erikoisempia ja dramaattisempia.


title: Thematic Apperception Test

text: Tutkittavan antamat vastaukset sovitetaan pisteytysjärjestelmään, jollaisia ovat 'Defense Mechanisms Manual' eli DMM ja 'Social Cognition and Object Relations Scale' eli SCOR. Lopulliset testitulokset saadan pisteytysjärjestelmän antaman tuloksen mukaan.


title: Thematic Apperception Test

text: Testin kehitti 1930-luvulla Harvardin yliopistossa professori Henry A. Murray yhdessä Christiana D. Morganin kanssa.


title: Mikael Järvi

text: Mikael Järvi (s. 2. joulukuuta 1977) on suomalainen entinen salibandyn pelaaja ja nykyinen valmentaja. Hän edusti viimeksi Salibandyliigassa LASBia. Hänellä on kymmenen Suomen mestaruutta, joka on myös Salibandyliigan ennätys. Ensimmäisen liigakautensa Järvi pelasi VFT:ssä 1996–1997. Urallaan hän on edustanut myös yhden kauden HIFK:ta 1999–2000. SSV:ssä Järvi pelasi kaudesta 2000–2001 kauteen 2014–2015.


title: Mikael Järvi

text: Tammikuussa 2010 Järvi ylitti neljäntenä pelaajana 500 tehopisteen rajan miesten Salibandyliigassa. Häntä ennen rajan olivat ylittäneet Santtu Manner, Tero Karppanen ja Jaakko Hintikka.


title: Mikael Järvi

text: Järvi lopetti pelaajauransa kauden 2017 päätteeksi. Kaudella 2018 Järvi aloittaa EräViikinkien valmennusryhmässä ja juniorien valmentajana.


title: Stronger (Britney Spearsin kappale)

text: Stronger on kolmas single Britney Spearsin albumilta "Oops!… I Did It Again". Musiikkivideon on ohjannut Joseph Kahn.


title: Piihappo

text: Piihappo on yhteisnimitys muutamalle piin, vedyn ja hapen yhdisteille, joiden kemialliset kaavat ovat muotoa [SiO(OH)]. Tärkeimmät piihapot ovat:Nämä kaikki ovat varsin heikkoja happoja, ja ne liukenevat erittäin niukasti veteen. Esimerkiksi ortopiihapon happovakio pK on +25° C:n lämpötilassa 9,84 ja pK 13,2. Kiinteässä olomuodossa ne voivat kondensoitua monimutkaisemmiksi polymeerisiksi piihapoiksi. Luovuttaessaan protoneja ne muuttuvat vastaaviksi silikaatti-ioneiksi.


title: Piihappo

text: Piihappoja voidaan valmistaa vahvempien happojen avulla vesiliukoisista silikaateista, esimerkiksi natriumsilikaattiliuoksesta eli vesilasista. Tällöin piihapot saostuvat muodostaen silikageelia, joka yleensä sisältää myös piidioksidia, piihappojen anhydridia.


title: Piihappo

text: Merivedessä esiintyy liuenneena pieniä määriä ortopiihappoa (HSiO), ja sillä on myös biokemiallista merkitystä etenkin piileville, joiden solunseinät sisältävät piiyhdisteitä.


title: Piihappo

text: Ortopiihappoa esiintyy useissa ihmisen kudoksissa kuten luissa, aortassa ja maksassa. Sen otaksutaan olevan ihmiselle välttämätön hivenaine, joskaan saantisuosituksia ei ole voitu määrittää. Sitä esiintyy ravinnossa koliinilla stabiloituneena. Sen puutoksen on kuitenkin todettu aiheuttavan vaurioita luustossa ja kollageenin vähentymistä sekä eräiden tutkimusten mukaan myös hiusten ja kynsien haurastumista, abate brittle nail syndrome.


title: Piihappo

text: Viime vuosina on tutkittu, onko ravinnossa esiintyvä alumiini Alzheimerin taudin riskitekijä. Mikäli näin on, juomiin lisättyä piihappoa voidaan mahdollisesti käyttää taudin ehkäisemiseen, koska se toisaalta vähentää alumiinin imeytymistä ruoansulatuksessa, toisaalta edistää sen poistumista elimistöstä munuaisten kautta.


title: Taksila

text: Taksila (, "takṣaśilā") oli muinainen kaupunki Punjabissa, Indus- ja Hydaspes-jokien välissä. Kaupungin rauniot sijaitsevat noin 30 kilometriä luoteeseen Islamabadista. Taksila sijaitsi Gandaran ja Gangesjoen varrella sijainneen Magadhan välisen tien varrella. Toinen tärkeä reitti vei Industa pitkin Intian valtamerelle.


title: Taksila

text: Dareios I liitti Taksila Persian valtakuntaan, mutta Persian valta ei ilmeisesti kestänyt kauan. Aleksanteri Suuri valtasi alueen vuonna 326 eaa. Taksilan kuningas Ambhi (Ofhis kreikkalaisissa lähteissä), jota kutsuttiin myös nimellä Taksiles, oli kutsunut Aleksanterin maahansa vuonna 329 eaa. Hän halusi Aleksanterin apua Poros-nimistä ruhtinasta vastaan. Aleksanteri löikin Poroksen Hydaspesjoen taistelussa. Aleksanteri solmi tämän jälkeen liiton Poroksen kanssa ja pakotti Ambhin ja Poroksen sopimaan riitansa. Lähtiessään alueelta Aleksanteri jätti sinne varuskunnan ja erään Filippoksen satraapiksi. Filippos murhattiin vuonna 325 eaa. ja Aleksanteri lähetti Eudamoksen tämän seuraajaksi. Aleksanterin kuoltua makedonialainen varuskunta nousi kapinaan ja marssi Babylonia kohti, mutta heidät kukistettiin. Vuonna 316 eaa. Chandragupta saattoi vallata alueen itselleen. Ašoka toimi Taksilan hallitsijana ennen kuin hän seurasi isäänsä Bindusaraa.


title: Taksila

text: Vuonna 184 eaa. Kreikkalais-baktrialainen kuningaskunta valtasi Taksilan. Kreikkalainen kuningas Demetrios II hallitsi Taksilasta käsin. Vuoden 110 eaa. jälkeen Saka-heimo valtasi Taksilan. Ensimmäisen vuosisadan alussa parthialaiset valtasivat Taksilan.


title: Taksila

text: Taksilan rauniot ovat Unescon maailmanperintökohde vuodesta 1980.


title: Love Lockdown

text: Love Lockdown on Kanye Westin ensimmäinen single hänen neljänneltä studioalbumiltaan "808s & Heartbreak". Single julkaistiin 18. syyskuuta 2008. West ei räppää kappaleessa, vaan laulaa singlen käyttäen Autotune-efektiä. Kappale tuli tunnetuksi Westin esittäessään sen Video Music Awardsissa. "Love Lockdownista" on julkaistu myös musiikkivideo.


title: Janet Radcliffe Richards

text: Janet Radcliffe Richards (s. 1944) on brittiläinen feministifilosofi ja bioeetikko. Hän toimii University College Londonin bioetiikan ja lääketieteen filosofian tutkimuslaitoksen (Centre for Bioethics and Philosophy of Medicine) johtajana sekä tutkijajäsenenä Oxfordin yliopiston sovelletun etiikan tutkimuslaitoksella (Oxford Uehiro Centre for Practical Ethics).


title: Janet Radcliffe Richards

text: Teoksissaan ja artikkeleissaan Richards on käsitellyt muun muassa darwinismia, elinkauppaa ja aborttia.


title: F1 2009

text: F1 2009 on Sumo Digitalin kehittämä ja Codemastersin julkaisema ajopeli, joka perustuu Formula 1 -kauteen 2009. Peli julkaistiin Wii ja PlayStation Portable -alustoille marraskuussa 2009. Pelistä on tehty myös versio Applen iPod Touchille ja iPhonelle. Seuraava osa "F1 2010" julkaistiin PlayStation 3:lle, Xbox 360:lle ja PC:lle.


title: F1 2009

text: Peli sisältää kaikki kauden 2009 kuljettajat, tallit, radat ja uuden Yas Marina Circuitin -radan Abu Dhabissa, sekä aiemmin peleistä puuttuneet Valencian ja Singaporen katuradat. Mukana on myös KERS-järjestelmä. Pelissä on myös suomalaiset kuljettajat, Kimi Räikkönen ja Heikki Kovalainen.


title: Sademetsäkiipijä

text: Sademetsäkiipijä ("Cormobates leucophaea") on Lounais- ja Etelä-Australiassa elävä australiankiipijöihin kuuluva varpuslintu.


title: Sademetsäkiipijä

text: Sademetsäkiipijä kasvaa noin 16 cm pitkäksi . Linnun selkä on väriltään tummanruskea. Vatsa on ruskea ja sitä kirjovat valkoiset höyhenet. Kaula on valkoinen. Naaraalla on korvien lähellä punaruskea täplä.


title: Sademetsäkiipijä

text: Sademetsäkiipijät elävät niin sademetsissä, eukalyptusmetsissä kuin avoimemmillakin metsäseuduilla. Usein lähellä jokia. Lintu osaa käyttää erilaisia tekniikoita ravinnon hankitaan. Useimmiten laji kiipeilee nopeasti puunrunkoa pitkin ravintoa etsiessään, mutta osaavat myös porata nokalla kuollutta puuainesta. Pääasiassa laji käyttää ravintonaan muurahaisia, mutta myös muita selkärangattomia eläimiä ja kasvien mettä


title: Sademetsäkiipijä

text: Sademetsäkiipijän pesimäaika kestää elokuusta tammikuuhun. Pesänsä se tekee puunkoloon ja pehmustaa sen höyhenillä . Toisin kuin sen lähisukulaiset kiipijät sademetsäkiipijät eivät hyödynnä yhteispesimistä.


title: Kuttakosken kanava

text: Kuttakosken kanava on 1 050 metriä pitkä avokanava Kuopion Karttulassa Virmasveden ja Kuttajärven välillä. Suurin sallittu aluksen leveys on 6,5 metriä, syväys 1,0 metriä ja maston korkeus 3,6 metriä. Kanava rakennettiin vuosina 1894–1895.


title: Säviänvirran kanava

text: Säviänvirran (Säviän) kanava sijaitsee Rautalammin reitillä Pielaveden ja Nilakan välillä. Vanhempi Säviän kanava rakennettiin 1892–1893 Säviänvirran pohjoiseen haaraan. Tämä suluton kanava on 520 metriä pitkä, sen pohjaleveys on 9 metriä ja syvyys 2 metriä. Kanavan yli rakennettiin rautainen kääntösilta jota hoitamassa oli siltavahti. Liikenne kanavalla alkoi varsinaisesti 1895 kun Kolun kanavan valmistuttua avautui yhteys Iisvedelle.


title: Säviänvirran kanava

text: 1970-luvulla rakennettu uudempi Säviänvirran kanava on ruopattu Säviänvirran eteläiseen päähaaraan vanhan kanavan eteläpuolelle. Sen suurin syväys on 2,4 metriä.


title: André Maury

text: André Maury [mo'riː] on suomalainen filosofi, joka on toiminut filosofian professorina sekä Helsingin yliopistossa että Åbo Akademissa. Nykyisin hän toimii filosofian ruotsinkielisenä dosenttina Helsingin yliopistossa.


title: André Maury

text: Maury on Erik Steniuksen oppilas. Hänen erikoisalojaan ovat tietoteoria, kielifilosofia, psykologian filosofia, merkitys, identiteetti sekä Ludwig Wittgensteinin filosofia. Mauryn väitöskirja käsitteli Wittgensteinin "Tractatus logico-philosophicusta".


title: Kolun kanava

text: Kolun kanava sijaitsee Tervossa Iisvesi–Pielavesi-reitillä Nilakan ja Koskiveden välillä. Alkuperäinen kanava rakennettiin 1892–1895. Sen pituus oli 2 160 metriä ja siinä oli kaksi 36 × 7 × 2 metrin kivestä muurattua sulkua sekä kaksi ohitusallasta laivojen kohtaamista varten. Kanavan ylitti kääntösilta ja kanavan viereen rakennettiin myös yhteinen asuinrakennus kanavankaitsijalle ja sulkuvahdille. Vanhalla kanavalla liikenne oli vilkkaimmillaan 1920- ja 1930-luvuilla.


title: Kolun kanava

text: Vanha kanava ei sopinut hyvin 1950-luvulla alkaneeseen puutavaran nippu-uittoon ja niinpä 1973–1976 vanhan kanavan viereen rakennettiin uusi 2 100 mertrin pituinen kanava, jossa on yksi 75 × 8,5 × 3,0 metrin betonisulku. Uuden kanavan ylittää maantiesilta.


title: Säynätsalmen kanava

text: Säynätsalmen kanava sijaitsee Rautalammilla Niiniveden ja Iisveden välillä. Kanavan pituus on 120 metriä ja siinä ei ole sulkuja. Alusten suurin sallittu leveys on 7,5 metriä, syväys 2,4 metriä ja maston korkeus enintään 5,5 metriä. Kanava rakennettiin 1925–1926 ruoppaamalla paikalla ollut salmi. Kanavan yli rakennettiin myös kääntösilta ja siltaa hoitaneelle siltavahdille rakennettiin talo kanavan rannalle. Kääntösilta purettiin 1970-luvun alussa ja tilalle rakennettiin vuonna 1972 uusi silta kanavan ylitse.


title: Suomen Kongressitekniikka

text: Suomen Kongressitekniikka Oy on vuonna 1989 perustettu suomalainen tapahtumatekniikan palveluyritys, joka on erikoistunut tilaisuuksien tulkkaustekniikan järjestämiseen.


title: Suomen Kongressitekniikka

text: Yritykselle on myönnetty vuonna 2003 Suomen Kääntäjien ja tulkkien liiton (SKTL) Uljas Attila -tunnustuspalkinto tulkkauksen ja tulkkien aseman edistämisestä yhteiskunnassa.


title: Suomen Kongressitekniikka

text: Suomen Kongressitekniikka Oy perustettiin Dipolin Kongressitekniikan jäljille, joka toimi nykyisen Teknillisen korkeakoulun (TKK) koulutuskeskus Dipolissa ensimmäisistä valmistelevista ETYK-kokouksista 1970-luvun alusta lähtien. Ulkoisen vuokraustoiminnan kasvaessa koulutuskeskus päätti myydä Dipolin Kongressitekniikan. Tilaisuuteen tarttui Suomen Kongressitekniikka Oy:n perustaja ja toimitusjohtaja Esa Hemmilä, joka oli työskennellyt Dipolin Kongressitekniikan johdossa vuosista 1977–1978 saakka.


Salibandyn maailmanmestaruuskilpailut 2010 ovat järjestyksessään 15. maailmanmestaruuskilpailut ja kahdeksannet miesten MM-kisat. Ne järjestettiin Suomessa 4.–11. joulukuuta 2010. Kisoihin osallistuu 16 maata neljästä maanosasta, joiden on ensimmäistä kertaa tarkoitus pelata yhdessä sarjassa, neljässä neljän joukkueen lohkossa. Kisoihin selviytyi vuoden 2008 maailmanmestaruuskilpailuiden A-sarjan seitsemän parasta ja B-sarjan voittaja. Muut kahdeksan osallistujamaata valittiin helmikuussa 2010 pelattavan MM-karsintaturnauksen perusteella.


title: Salibandyn maailmanmestaruuskilpailut 2010

text: Ottelupaikkoina toimivat Helsingissä sijaitseva reilun 13 000 katsojan Hartwall-areena ja Vantaalla sijaitseva noin 3 400 katsojan Energia-areena.


text: Alkulohkojen pelit pelataan neljässä neljän maan lohkossa. Lohkoissa pelataan yksinkertainen sarja, jonka kaksi parasta pääsevät puolivälieriin, joiden voittajat etenevät välieriin. Välierien voittajat pääsevät loppuotteluun ja häviäjät pronssiotteluun. Lisäksi alkulohkojen 3. ja 4. sijoittuneet pelaavat sijoista 9.-16. Neljä alkulohkoa ja puolivälierät ovat ensimmäistä kertaa käytössä salibandyn maailmanmestaruuskilpailuissa.


text: Kisojen logona on salibandypallo, jonka reikäkuviot muodostavat ihmishahmon. Sen tarkoituksena on kuvata lajin yhteisöllisyyttä ja kertoa lajin vetovoimasta. Tunnus on "Magic Ball", josta tulee myös kisojen tunnuslause "Magical Games" (). Logon on suunnitellut markkinointitoimisto Porkka & Kuutsa.


title: Hershey Bears

text: Hershey Bears on AHL:ssä pelaava jääkiekkoseura. Bears toimii sarjassa Washington Capitalsin farmijoukkueena. Hershey Bears pelaa kotiottelunsa Hersheyn GIANT Centerissä. Joukkue voitti Calder Cupin AHL:n mestarina kymmenennen kerran keväällä 2009.


title: Hershey Bears

text: "(Tilanne 9. joulukuuta 2018)"


title: Oberoi Trident

text: Oberoi Trident on kahden viiden tähden hotellin kompleksi Mumbaissa Intiassa. Hotelli oli yksi Mumbain terroristi-iskujen kohteista vuonna 2008. Sen omistaa Oberoi Hotels & Resorts, joka omistaa useita muita hotelleja ympäri Intiaa. Suurin osa niistä on The Oberoi -nimellä varustettuja.


title: Oberoi Trident

text: Hotelli sijaitsee Nariman Pointilla Mumbaissa. Siinä on 541 huonetta, 107 sviittiä ja neljä ravintolaa.


title: Oberoi Trident

text: 26. marraskuuta 2008 tapahtuneissa terrori-iskuissa iskettiin Oberoi Tridentin lisäksi muun muassa toiseen viiden tähden hotelliin, Taj Mahal Palaceen, ja rautatieasema Chhatrapati Shivaji Terminukseen. Kolme päivää kestäneen piirityksen aikana kuoli yhteensä 32 Oberoi Tridentin henkilökunnan jäsentä ja asiakasta.


title: Vesisuihkuleikkaus

text: Vesisuihkuleikkaus (vesileikkaus) on mekaaninen työstöprosessi, jossa korkeapaineinen vesisuihku irrottaa materiaalia työstettävästä kappaleesta ja huuhtelee sen pois. Veden seassa on erittäin hienoa hiekkaa. Pehmeitä materiaaleja leikattaessa hiekkaa ei tarvitse käyttää.


title: Vesisuihkuleikkaus

text: Korkeapaineisen vesisuihkun paine voidaan nostaa jopa 400 MPa:han, tämä tapahtuu hydraulisella paineenkohottajalla ja keraamisilla suuttimilla. Vesisuihku ohjataan työstettävään pintaan 0,08-0,23 mm suuttimesta. Nopeus saattaa olla jopa kaksinkertainen äänennopeuteen verrattuna. Menetelmällä voi leikata paksuakin teräslevyä sekä betonia.


title: Vesisuihkuleikkaus

text: Menetelmän etuja:


title: Alankomaiden jääkiekkoliitto

text: Nederlandse IJshockey Bond on Alankomaiden jääkiekkoliitto. Liiton alaisuuteen kuuluvat maan pääsarja Eredivisie ja alemmat liigat sekä Alankomaiden jääkiekkomaajoukkue.


title: Ferenc Paragi

text: Ferenc Paragi (21. elokuuta 1953 – 21. huhtikuuta 2016) oli unkarilainen keihäänheittäjä, joka piti hallussaan lajin maailmanennätystä huhtikuusta 1980 toukokuuhun 1983.


title: Ferenc Paragi

text: Paragi heitti Tatassa 23. huhtikuuta 1980 keihäänheiton maailmanennätyksen 96,72 m parantaen yli kahdella metrillä maanmiehensä Miklós Némethin vuonna 1976 heittämää edellistä ennätystä. Samana kesänä Moskovan olympialaisissa hän heitti karsinnassa kovan tuloksen 88,76 m mutta jäi loppukilpailussa tulokseen 79,52 m ja sijoittui kymmenenneksi. Muulloinkaan hän ei arvokisoissa onnistunut. Montréalin 1976 olympialaisissa hän oli karsinnan kahdeskymmenes tuloksella 77,48 m eikä päässyt loppukilpailuun. Prahan EM-kilpailuissa 1978 hän sijoittui yhdeksänneksi tuloksella 79,08 m.


title: Ferenc Paragi

text: Paragi kuoli sydäninfarktiin 62-vuotiaana.


title: Sándor Borós

text: Sándor Borós on entinen unkarilainen keihäänheittäjä.


title: Sándor Borós

text: Borós sijoittui Montréalin 1976 olympialaisten keihäänheiton karsinnassa 19:nneksi tuloksella 77,60 m eikä päässyt loppukilpailuun. Prahan EM-kilpailuissa 1978 hän sijoittui loppukilpailussa kymmenenneksi tuloksella 78,78 m.


title: Lev L. Spiro

text: Lev L. Spiro on yhdysvaltalainen elokuvaohjaaja. Hän ohjasi Disneyn tuottaman elokuvan "Minutemen". Hän on ohjannut myös monia televisiosarjoja.


title: József Csík

text: József Csík (s. 1. tammikuuta 1946) on entinen unkarilainen keihäänheittäjä.


title: József Csík

text: Csík sijoittui Helsingin EM-kilpailuissa 1971 keihäänheitossa kymmenenneksi tuloksella 76,24 m. Münchenin 1972 olympialaisissa hän oli kahdestoista tuloksella 76,14 m.


title: I Hear Black

text: I Hear Black on thrash metal -yhtye Overkillin seitsemäs studioalbumi. Se julkaistiin 9. maaliskuuta 1993. "I Hear Black" on ensimmäinen Atlantic Recordsin julkaisema Overkill-albumi.


title: I Hear Black

text: Japanin bonuskappale:


title: 013

text: 013 on suomalainen punkyhtye, joka perustettiin Pukkilassa vuonna 1979. Yhtyeen debyyttialbumi on vuonna 1983 julkaistu "Takaisin todellisuuteen". Levyllä soittivat Ismo, Epe, Jolla ja Kräki. Vuoden 1983 lopussa Ismon ja Epen lähdettyä yhtyeestä heidät korvasi laulaja-kitaristi Kligge, joka on myöhemmin vaikuttanut yhtyeessä Maho Neitsyt. Tällä kokoonpanolla yhtye soitti vielä vuoden 1985 alkuun. Yhtyeen aktivoiduttua uudelleen vuonna 2011 korvaaviksi jäseniksi tulivat Pörri ja Miigo. Uusin minialbumi on "Armoa" vuodelta 2012.


title: Högvalla seminarium

text: Högvalla seminarium i huslig ekonomi och husmodersskola oli Porvoon maalaiskunnan Hinthaaran kylässä toiminut ruotsinkielinen emäntäkoulu, jonka toiminta lopetettiin 2000-luvun alussa.


title: Högvalla seminarium

text: Koulun perusti Fanny Sundström Karjaalle 1908. Tulipalo ja sisällissota keskeyttivät koulun toiminnan, mutta pian perustettiin osakeyhtiö, joka jatkoi koulun toimintaa 1918, Koulun toiminta siirtyi 1927 Boen kartanoon Hinthaaraan. Koulu yhdistettiin Folkhälsanin toimintaan 1996. Sen opettajankoulutusosasto lakkautettiin 1998, opettajankoulutustehtävät siirtyivät Åbo Akademin kasvatustieteiden tiedekunnan tehtäviksi, ja koko koulu lakkautettiin muutaman vuoden kuluttua 2000-luvun alussa. Boen kartano siirtyi yksityiseen omistukseen 2002, ja se toimii nykyisin hevosurheilukeskuksena.


title: Högvalla seminarium

text: Koulun opettajia on ollut muun muassa Bjarne Kallis, 1969. Johtajana toimi vuosina 1918–1950 Elsa Bonsdorff ja hänen jälkeensä 1950–1961 Runa Melander. Oppilaitoksen viimeinen rehtori oli Margareta Illman.


title: Högvalla seminarium

text: Seminaarin opettaja Runa Melander toi Ruotsista Suomeen muun muassa Lucian päivän vieton jo 1919, samoin hän toi piparkakkutalon, joka esiteltiin ensi kerran Lucian päivänä 1919 Helsingin kasvatusopillisessa talouskoulussa.


title: Högvalla seminarium

text: Folkhälsan on koonnut ja arkistoinut seminaarin leivontaperinteitä Matkulturer-toiminnan yhteydessä. Reseptejä on julkaistu teoksessa "Högvalla Bakverk".


title: Audrina Patridge

text: Audrina Cathleen Patridge (s. 9. toukokuuta 1985) on yhdysvaltalainen televisioesiintyjä, näyttelijä ja malli. Hän tuli tunnetuksi MTV:llä esitetystä tv-sarjasta"The Hills". Hän on osallistunut myös yhdysvaltalaiseen "Dancing with the Stars" ohjelmaan, jossa sijoittui seitsemänneksi. Audrina perheineen sai myös MTV:lle oman sarjan nimeltä "Audrina". Hänen perheeseensä kuuluvat vanhemmat Lynn Patridge (o.s. Clelland) ja Mark Patridge sekä sisarukset Casey Loza (o.s. Patridge), Marky Patridge ja Samanta Patridge.


title: Audrina Patridge

text:
"The Hills" -sarjan jälkeen Patridge on esiintynyt muun muassa elokuvissa "Honey 2" ja "Scary Movie 5", sekä toiminut eri mallitoimistojen keulakuvana.
Patridge on syntynyt Los Angelesissä, Californiassa. Hän oli mukana realitysarjassa "[The Hills]]" vuosina 2006–2010, jonka jälkeen hän on näytellyt muutamissa elokuvissa ja tv-sarjoissa. Audrina sai myös oman Spin off sarjan nimeltä Audrina, jossa seurattiin hänen perheensä elämää The Hillsin jälkeen. Audrina on työskennellyt Quixote Studiolle and Epic Recordsille. Hän on ollut myös mukana Yhdysvaltain "Tanssii tähtien kanssa" -sarjassa. Hänen parinaan oli tanssija Tony Dovolani. Pari tippui kisasta kuudentena.


title: Audrina Patridge

text: The Hills sarjan aikana Patridge oli pitkään on/off suhteessa sarjassa esiintyneen justin Brescian kanssa. Parin suhde oli yksin sarjan keskipisteistä. Justinin ja Audrinan erottua Ptridge alkoi seurustelemaan vuonna 2008 Corey Bohanin kanssa. Heidän suhdettaan taas seurattiin Audrina sarjassa. Marraskuussa 2015 Audrina ja Corey ilmoittivat menneensä kihloihin. 18. joulukuuta 2015 pari ilmoitti odottavansa tyttövauvaa.


title: Jyväskeskus

text: Jyväskeskus on kauppakeskus Jyväskylän keskustassa. Arkkitehti Olavi Norosen suunnittelema Jyväskeskus avattiin vuonna 1993, Jaakko Tähtisen alun perin Yhdyspankin liike- ja asuintaloksi piirtämä seitsenkerroksinen osa on vuodelta 1955. Kauppakeskuksessa on vuosittain noin 4 miljoonaa kävijää. Jyväskeskuksen vaikutusalueeseen kuuluu 141 700 ihmistä.


title: Jyväskeskus

text: Kiinteistössä on yhteensä 21 liiketilaa, yhteispinta-alaltaan 12 000 m². Kiinteistössä on seitsemän kerrosta, joista kolme ensimmäistä on kauppakeskuskäytössä. Tiloiltaan ja liikemäärältään Jyväskeskus on Jyväskylän keskustan kolmanneksi suurin kauppakeskus Torikeskuksen ja Forum Jyväskylän jälkeen.


title: Jyväskeskus

text: Jyväskeskuksessa järjestetään vuosittain useita yleisötilaisuuksia, kuten poliitikkojen, yritysten, oppilaitosten ja yhdistysten esittäytymisiä. Kauppakeskuksen pääsisäänkäynti on aivan Jyväskylän ydinkeskustaksi mielletyssä Kauppakadun ja Asemakadun risteyksessä – joka tunnetaan myös kompassi-nimellä – joten kauppakeskus ja sen edusta ovat suosittuja oleskelupaikkoja jyväskyläläisten, ja etenkin paikallisten nuorten, keskuudessa.


title: Jyväskeskus

text: Jyväskeskuksen niin sanottuja ankkuriyrityksiä ovat Finnkinon elokuvateatteri Fantasia, KappAhl, Elosen Konditoria ja McDonald’s.


title: Puhallusmuovaus

text: Puhallusmuovaus on valmistusmenetelmä, joka on tarkoitettu onttojen, ohutseinämäisten kestomuovituotteiden tekoon. Esimerkiksi kanisterit, pullot ja työkalulaatikot. Puhallusmuovauksessa sula muovi pakotetaan haluttuun muottiin.


title: John de Robeck

text: 1. Baronetti Sir John Michael de Robeck (10. kesäkuuta 1862 Naas, Irlanti – 20. tammikuuta 1928 Lontoo, Englanti) oli Britannian kuninkaallisen laivaston laivastoamiraali, joka komensi liittoutuneiden Dardanellien laivasto-osastoa.


title: John de Robeck

text: Robeckin syntyi ruotsalais-suomalaisen aatelissuku Fockin sukuhaaraan de Robeck, jonka koti oli ollut pitkään Irlannissa. Hän liittyi kadetiksi laivastoon 1875. Aliluutnantiksi hän yleni 1882. Hänen ensimmäinen komentajuutensa oli laivalla "Wildfire for Haughty" vuonna 1897.


title: John de Robeck

text: Ensimmäinen maailmansota syttyi elokuussa 1914. Robeck oli ylennyt kontra-amiraaliksi kolme vuotta aiemmin. Hänen ensimmäinen sota-ajan komentajuutensa oli 9. risteilijäosasto, mutta helmikuussa 1915 seurasi itäisen Välimeren osaston varakomentajuus amiraali Sackville Cardenin alaisena. Osastoon kuului 16 brittiläistä ja ranskalaista sota-alusta. Sen tarkoitus oli tuhota turkkilaisten linnoitukset Dardanellien salmella ja edetä Konstantinopoliin ja näin pakottaa Turkki pois sodasta.


title: John de Robeck

text: Cardenin hermot pettivät heti alkuunsa ja komento siirtyi Robeckille. Alkuun operaatio sujui hyvin, laivat moukaroivat linnakkeita ja miinanraivaajat purkivat alueelle laskettuja miinoja. Yllättäen 18. maaliskuuta 1915 turkkilaisten miinoitus upotti kolme ja lisäksi vaurioitti kahta sota-alusta. Kun kenraali Ian Hamiltonin johtamat maihinnousujoukot saapuivat ja aloittivat Gallipolin taistelun, tappioita kärsinyt Robeck ojensi vastuun Dardanellien valloittamisesta innokkaasti maavoimille, huolimatta mm. meriministeri Winston Churchillin vastarinnasta. Ajan kuluessa taistelu päättyi veriseen tappioon. Robeckin päätöksen on arvosteltu vaikuttaneen merkittävästi koko operaation lopputulokseen.


title: John de Robeck

text: Robeck kunnostautui kuitenkin joukkojen vetäytyessä Gallipolista vuoden 1915 lopulla. Vara-amiraaliksi ylennetty Robeck toimi 2. taisteluosaston johtajana sodan loppuun asti. Hänet ylennettiin amiraaliksi vuonna 1925. Robeck kuoli kolme vuotta myöhemmin sydänkohtaukseen Lontoossa.


title: Australian Ice Hockey League

text: Australian Ice Hockey League eli AIHL on Australian korkein sarjataso jääkiekossa. Se toimii Australian jääkiekkoliiton alaisuudessa. AIHL on puoliammattilaisliiga.


title: Australian Ice Hockey League

text: "Päivitetty kaudelle 2015"


title: Hylemorfismi

text: Hylemorfismi (myös "hylomorfismi"; , "hylē", aine + , "morfē", muoto) on filosofinen teoria, jonka mukaan kaikki kappaleet koostuvat aineesta ja muodosta.


title: Hylemorfismi

text: Hylemorfismissa aine ja muoto muodostavat homogeenisen ykseyden, jossa ainetta ei ole olemassa ilman muotoa, eikä muotoa ilman ainetta. Puhdasta ainetta sen enempää kuin puhdasta muotoakaan ei voida havaita. Ainoastaan järki voi käsittää ne abstrahoimalla muodon aineesta tai aineen muodosta.


title: Hylemorfismi

text: Ajatus on peräisin antiikin filosofiasta, jossa tunnetuimpana hylemorfismia kannatti Aristoteles. Ajatusta kehitettiin edelleen keskiajan skolastiikassa, jossa hylemorfismia sovellettiin kristinuskoon, esimerkiksi ehtoollisen transsubstantiaatio-oppiin.


title: Hylemorfismi

text: Aristoteles hylkäsi Platonin ideaopin ja korvasi sen omalla teoriallaan substantiaalisista ja aksidentaalisista muodoista. Aristoteleen mukaan jokainen substanssi voidaan jakaa kahtia aineeseen ja muotoon. Esimerkiksi pronssinen patsas voidaan jakaa aineeseen (pronssi) ja muotoon (patsaan muoto). Itsessään pronssi on potentiaalisesti patsas; siitä tulee aktuaalisesti patsas, kun se saa patsaan muodon.


title: Hylemorfismi

text: Olion muoto antaa oliolle sen luonnon. Muotoa vailla oleva aine — "prima materia" — on puhdasta potentiaalisuutta ilman mitään erityisiä ominaisuuksia; näin se on pelkkä käsite, eikä voi olla olemassa todellisuudessa. Kaikkein perustavimpia muotoja ovat neljän klassisen alkuaineen muodot. Ne ovat jakamattomia ja yksinkertaisimpia olemassa olevia. Alkuaineet organisoituvat erilaisiksi monimutkaisemmiksi muodoiksi, moninaisiksi olioiksi.


title: Hylemorfismi

text: Aristoteleen mukaan luonto on tarkoituksenmukainen. Aine on olemassa saadakseen muodon; potentiaali on olemassa aktualisoituakseen. Kun asia on saanut täyden muotonsa, voimme sanoa, että sen tulee suorittaa niitä toimintoja jotka sen muoto antaa sille. Mitä kauemmaksi olio erkaantuu muodostaan, sitä huonommin se menestyy tarkoituksessaan. Aristoteleen maailma oli näin teleologinen — siinä jokaisella asialla oli objektiivinen tarkoituksensa. Olion tarkoituksena oli toteuttaa ne toiminnot, jotka sen muoto sille antaa.


title: Hylemorfismi

text: Aristoteleen mukaan elävän olennon sielu on sen muoto. Elävä olento on kokoelma ainetta, joka on järjestynyt niin, että sen järjestys pitää itseään yllä.


title: Hylemorfismi

text: Hylemorfismi voidaan nähdä vaihtoehtona mekanistisille selityksille siitä, kuinka muutos tapahtuu. Mekanistinen maailmankuva pyrkii selittämään kaikki tapahtumat edeltävien tapahtumien ketjun (josta Aristoteles käytti nimitystä aikaansaava syy) seurauksena, ilman vetoamista mihinkään päämäärään tai tarkoitukseen. Tämän näkemyksen mukaan kun sanomme, että tammenterho ”tavoittelee” tammen muotoa, viittaamme vain siihen, kuinka yhdellä tavalla järjestetty aine (tammenterho) muotoutuu edeltävien syiden seurauksena uudenlaiseksi aineen järjestykseksi (tammi). Tammen muoto on vain pelkkä abstraktio, joka on pohjimmiltaan tarpeeton tammenterhon kasvun selittämiseksi.


title: Hylemorfismi

text: Hylemorfismin mukaan termi ”tammi” vastaa objektiivista todellisuutta, jossa on kausaalisia voimia. Kun tammenterho kasvaa tammeksi, se ”pyrkii” kohti tammen muotoa. Termin ”tammi” merkitys on olemassa objektiivisena päämääränä, joka vetää ainetta itseään kohti.


title: Hylemorfismi

text: Aristoteles näki hylemorfismin parhaana tapana selittää muutos. Määritelmän mukaan muutosta tapahtuu silloin, kun yhdestä asiasta tulee toista. Mutta jos yhden asian täytyy ”tulla” toiseksi, silloin näillä kahdella asialla täytyy olla jotain yhteistä. Jos tammenterholla ja tammella ei ole mitään yhteistä, tällöin tammenterho ei "muutu" tammeksi; sen sijaan jossain vaiheessa tammenterho "katoaa" ja tammi "ilmestyy". Koska tammenterho ilmeisesti kuitenkin muuttuu tammeksi, tammenterhon ja tammen täytyy jakaa joku alla oleva prinsiippi, joka ei muutu vaan pysyy samana muutoksen tapahtuessa. Aristoteleen mukaan tämä oli aine. Samaan aikaan tuli olla jotain, mitä tammenterholla ja tammella ei ollut yhteistä, prinsiippi joka saa muutoksen aikaan. Aristoteleen mukaan tämä oli muoto. Aristoteleen järjestelmässä muutos tapahtuu, kun aine menettää yhden muodon ja saa toisen muodon.


title: Hylemorfismi

text: Aristoteleen mukaan suurimmassa osassa olioita muoto tarvitsee ainetta yhtä paljon kuin aine tarvitsee muotoa. Ihmisyyden muoto ei voi olla olemassa itsekseen; se tarvitsee olemassaoloonsa yksittäisiä ihmisiä. Aristoteles kuitenkin päätteli, että tulee olla olemassa perimmäinen syy kaikelle liikkeelle, ja sen tulee olla puhdasta muotoa. Tämä olento ei tarvitse ainetta, koska se ei ole muodon yksittäinen ilmentymä; sen sijaan se on ideaali muoto, jota kohti kaikki muut olennot pyrkivät. Näin se on kaikkeuden ”liikkumaton liikuttaja”: kaikki asiat saavuttavat täydellisyyden siinä määrin kun ne saavuttavat tämän olennon täydellisyyden.


title: Hylemorfismi

text: Aristoteleen mukaan tähtitieteelliset syyt viittasivat siihen, että olisi olemassa joko 47 tai 55 liikkumatonta liikuttajaa. Sen sijaan monien myöhempien filosofien mukaan sellaisia oli vain yksi. Monet keskiaikaiset juutalaiset, kristityt ja islamilaiset filosofit sovelsivat aristoteelista ajatusta liikkumattomasta liikuttajasta ajatukseen Jumalasta.


title: Hylemorfismi

text: Stoalaiset olivat materialisteja ja hylkäsivät sekä Sokrateen että Aristoteleen ajatukset. He kehittivät oman kategoriaoppinsa, ennen kaikkea välttyäkseen viittaamasta aineettomiin muotoihin.


title: Hylemorfismi

text: Plotinos herätti ideaalien muotojen ajatuksen uudelleen henkiin uusplatonismissa. Hän katsoi aineen olevan tyhjää avaruutta tai olemassaolon puhdasta mahdollisuutta. Augustinuksen kautta ajatus siirtyi kristilliseen ajatteluun, niin kutsutun "Aristoteleen teologian", joka koostui todellisuudessa Plotinoksen "Enneadien" materiaalista, välityksellä puolestaan islamilaiseen filosofiaan. Tuomas Akvinolainen, joka sai vaikutteita myös islamilaisesta filosofiasta, esitteli aristoteelisen hylemorfismin keskiajan filosofiaan.


title: Hylemorfismi

text: Keskiajan skolastiset filosofit hyväksyivät yleensä hylemorfismin, mutta he eivät olleet yksimielisiä sen sovellusalueesta. Erityisesti keskiajalla kiisteltiin siitä, missä määrin hylemorfismia tuli soveltaa aineettomiin olioihin, kuten ihmissieluihin ja enkeleihin.


title: Hylemorfismi

text: Aristoteleen mukaan ihmisen sielu on hänen muotonsa. Tämä kuitenkin antaisi ymmärtää, että sielu lakkaa olemasta ihmisen kuollessa. Aristoteleen järjestelmässä eri ihmiset ovat erillisiä aineellisia olioita, mutta he jakavat saman muodon — ihmisyyden muodon. Tällöin ei ole olemassa yksilöllistä sielua, joka säilyy olemassa kuoleman jälkeen.


title: Hylemorfismi

text: Tämä aiheutti ongelmia keskiajan filosofian kristillisessä viitekehyksessä. Kristinusko vaikutti olettavan, että yksilölliset sielut voivat säilyä olemassa kuoleman jälkeen. Siksi aristoteelisesti ajatelleet keskiajan filosofit olivat dilemman edessä. He saattoivat toisaalta hyväksyä Aristoteleen määritelmän sielusta puhtaana muotona, sillä kustannuksella, että heidän tuli selittää, kuinka se saattoi jatkaa olemassaoloaan kuoleman jälkeen. Toisaalta he saattoivat määritellä sielun substanssiksi, joka on tehty sekä aineesta että muodosta, sillä kustannuksella, että heidän näkemyksensä oli ristiriidassa Aristoteleen kanssa.


title: Hylemorfismi

text: Jotkut filosofit, kuten Tuomas Akvinolainen, hyväksyivät Aristoteleen kannan sielusta puhtaana muotona. Toiset, kuten Bonaventura, katsoivat, että ihmissielun täytyy sisältää sekä muotoa että ainetta: näin sen täytyy muodostua jonkinlaisesta ”henkisestä aineesta”, joka kuitenkin toimii muotona ihmisruumiin ruumiilliselle aineelle.


title: Hylemorfismi

text: Jotkut keskiajan filosofit, kuten Tuomas Akvinolainen, katsoivat enkelien olevan puhdasta muotoa ilman ainetta. Aristoteleen järjestelmässä lajin ("species") eri jäsenet ovat erillisiä aineellisia yksilöitä, jotka jakavat saman muodon. Tällöin aineen täytyy olla se, joka erottaa lajin jäsenet toisistaan. Jos enkelit ovat puhdasta muotoa ilman ainetta, tällöin ne eivät voi jakaa yhteistä muotoa; jos ne jakaisivat, silloin kaikki enkelit olisivat yksi olento. Tästä seuraa, että jos enkelit ovat puhdasta muotoa, silloin jokaisen enkelin tukee olla oma erityinen muotonsa, eli oma lajinsa.


title: Hylemorfismi

text: Ajatus siitä, että jokainen enkeli on oma lajinsa tai sukunsa ("genus"), tarjosi kätevän selityksen kristilliselle uskolle siitä, etteivät langenneet enkelit voi pelastua: Kristus saattoi omaksua ihmisen luonnon pelastaakseen kaikki ihmiset, mutta hän ei voinut samalla tavalla pelastaa langenneita enkeleitä, koska jokaisella enkelillä oli oma luontonsa.


title: Hylemorfismi

text: Toiset, kuten Bonaventura, katsoivat enkelien, samoin kuin kaiken muunkin, koostuvan sekä aineesta että muodosta. Bonaventura tunsi Tuomaan ajatuksen siitä, että jokainen enkeli muodostaa oman lajinsa, mutta hänen mukaansa niin oudon teorian voi hyväksyä vain, jos Raamatussa lukee niin suoraan tai jos logiikka ehdottomasti vaatii sitä. Päinvastoin kuin Tuomas, Bonaventura päätteli enkelien jakavan yhden enkeliyden muodon. Koska Aristoteleen järjestelmässä kaksi yksilöoliota voivat jakaa saman muodon vain, jos ne ovat aineellisesti erillisiä olioita, Bonaventuran mukaan enkelien tulee koostua sekä ”henkisestä aineesta” että muodosta.


title: Hylemorfismi

text: Étienne Gilsonin mukaan Tuomaan ja Bonaventuran näkemykset eivät välttämättä ole ristiriidassa keskenään. Tuomas määritteli ”aineen” enemmän tai vähemmän fysikalistisesti. Jos aineellisuus tarkoittaa ruumiillisuutta, tällöin Tuomas on oikeassa siinä, etteivät henkiset olennot kuten sielut ja enkelit voi olla aineellisia.


title: Hylemorfismi

text: Bonaventura sen sijaan määritteli aineen abstraktimmin: hänelle ”aine” oli se olion prinsiippi, joka teki siitä yksilöolion: se oli se, mikä teki enkelistä tietyn enkelin (tämyys), vastakohtanaan sen muoto, enkeliys yleensä (mikyys). Bonaventuran ”aine” ei ollut itsessään ruumiillista eikä henkistä: siitä tuli ruumiillista, jos se yhdistyi ruumiillisen olennon muotoon, ja henkistä, jos se yhdistyi henkisen olennon muotoon.


title: Asia League Ice Hockey

text: Asia League Ice Hockey eli ALIH on jääkiekon ammattilaisliiga, joka toimii Itä-Aasiassa. Liigaan kuuluu joukkueita Etelä-Koreasta, Japanista ja Venäjältä. Kaudella 2017-2018 sarjassa pelaa kahdeksan joukkuetta. Liigan mestaruuspalkinto on nimeltään Championship Trophy. Kaudella 2010-2011 sarjan finaalit jäivät pelaamatta Sendain maanjäristyksen ja siitä seuranneen tsunamin aiheuttaneen luonnonkatastrofin johdosta. Sen vuoksi sarjan voitto jaettiin finaaleihin välieristä selvinneiden Tōhoku Free Bladesin ja Anyang Hallan kesken.


title: Kiipijät

text: Kiipijät ("Climacteris") on australiankiipijöiden heimoon kuuluva lintusuku.


title: Sademetsäkiipijät

text: Sademetsäkiipijät ("Cormobates") on australiankiipijöiden heimoon kuuluva lintusuku, johon kuuluu kaksi lajia:


title: Penicillium roqueforti

text: Penicillium roqueforti on home, joka esiintyy luonnonvaraisena maaperässä ja hajoavassa orgaanisessa aineksessa. Home on aerobinen, se lisääntyy suvuttomasti ja se pystyy hyödyntämään monenlaisia hiilihydraatti- ja typpilähteitä. "Penicillium roquefortia" käytetään useiden eri juustolaatujen, muiden muassa roquefortin ja stiltonin valmistuksessa, joissa se muodostaa niille tyypillisen vihertävän siniharmaan homekasvuston. Sen avulla valmistetaan myös muun muassa antibiootteja, polysakkarideja ja entsyymejä.


title: Penicillium roqueforti

text: "Penicillium roqueforti" tuottaa sienimyrkkyjä, muun muassa roquefortiinia, joka estää joidenkin bakteereiden kasvua. Näillä myrkyillä ei ole todettu olevan vaikutusta ihmiseen edes teollisen juustonvalmistuksen aiheuttamassa jatkuvassa altistuksessa.


title: Penicillium roqueforti

text: Ihminen on käyttänyt Penicillium roquefortia hyväkseen juustonvalmistuksessa jo ainakin kahden tuhannen vuoden ajan.


title: Miguel Ángel Portugal

text: Miguel Ángel Portugal (s. 28. marraskuuta 1955) on espanjalainen jalkapallovalmentaja ja entinen pelaaja.


title: Miguel Ángel Portugal

text: Keskikentällä pelannut Portugal aloitti uransa Burgosin juniorijoukkueissa ja sai ammattilaissopimuksen vuonna 1975. Ensiesiintymisensä Espanjan pääsarjassa Primera Divisiónissa hän teki 3. huhtikuuta 1977 ottelussa Hérculesia vastaan. Vuonna 1979 Portugal siirtyi Real Madridiin, jota hän edusti vuoteen 1983 asti. Real Madridissa hän pelasi yhteensä 33 virallista ottelua ja saavutti yhden liiga- ja cup-mestaruuden, mutta todellinen läpimurto joukkueen kokoonpanoon jäi loukkaantumisten vuoksi tekemättä.


title: Miguel Ángel Portugal

text: Lähdettyään Madridista Portugal edusti vielä Rayo Vallecanoa, Castellónia, Burgosia, Real Valladolidia ja Córdobaa pääasiassa alemmilla sarjatasoilla. Päätettyään pelaajauransa Córdobassa hänet palkattiin seuran urheilutoimenjohtajaksi. Hän aloitti samalla valmentajantutkinnon suorittamisen, ja tutkinnon saatuaan hän valmensi Tercera Divisiónin Arandinaa, josta hän siirtyi Real Madridin C- ja myöhemmin B-joukkueen valmentajaksi. B-joukkuetta Portugal valmensi kaudet 1997–1999, jolloin joukkue ylsi kahdesti Segunda Divisiónin karsintoihin.


title: Miguel Ángel Portugal

text: Kaudeksi 1999–2000 Portugal siirtyi Segundassa pelanneen Toledon valmentajaksi. Vuonna 2002 hänet palkattiin jälleen Córdoban urheilutoimenjohtajaksi ja kaudella 2003–2004 hän valmensi seuran edustusjoukkuetta Segunda Divisiónissa. Kaudella 2005–2006 hän valmensi toistamiseen tuolloin Segundassa pelannutta Real Madridin B-joukkuetta Juan Ramón López Caron siirryttyä edustusjoukkueen valmentajaksi. Välivuosina hän toimi Real Madridin kansainvälisenä pelaajatarkkailijana.


title: Miguel Ángel Portugal

text: Valmentajadebyyttinsä Espanjan pääsarjassa Portugal teki Racing Santanderissa kaudella 2006–2007. Hän valmensi joukkueen sarjan kymmenenneksi, joka oli sen paras sijoitus 13 vuoteen. Vuonna 2007 Portugal palasi Madridiin, kun hänet palkattiin Real Madridin tekniseksi sihteeriksi seuran urheilutoimenjohtoon Predrag Mijatovićin avuksi.


title: Miguel Ángel Portugal

text: Portugal palasi valmennustehtäviin marraskuussa 2009, kun Racing Santander palkkasi hänet toistamiseen päävalmentajakseen. Hän onnistui kauden päätteeksi säilyttämään santaderilaisseuran pääsarjassa ja sama toistui myös kaudella 2009–2010. Kolmas kausi joukkueen peräsimessä ei lähtenyt onnistuneesti käyntiin ja lopulta 7. helmikuuta 2011 hänet erotettiin päävalmentajan paikalta, joukkueen ollessa vain yhden pisteen pudotusviivan yläpuolella.


title: Miguel Ángel Portugal

text: Portugal on kirjoittanut jalkapalloharjoittelusta kertovat kirjat "Fútbol, medios de entrenamiento con balón: Metodología y aplicación práctica" (2000) ja "El entrenamiento en fútbol: Rondos y mantenimientos" (2006).


title: Miguel Ángel Portugal

text: Vuosina 2013–2014 Portugal toimi valmentajana Boliviassa ja Brasiliassa. Hän palasi valmentajaksi Espanjaan lokakuussa 2015 Segunda Divisiónissa pelanneen Real Valladolidin peräsimessä.


title: Auringon kulkureitti

text: Auringon kulkureitti on se reitti, jota pitkin Aurinko kulkee taivaalla Maasta katsottuna. Reitin kulku riippuu leveysasteesta ja vuodenajasta, ja Auringon sijainti reitillä vuorokaudenajasta. Reitin lakipisteessä Aurinko on keskipäivällä. Kesällä reitin lakipiste on korkeimmillaan ja talvella talvipäivänseisauksena 47 astetta kesäpäivänseisausta matalammalla, sillä kääntöpiirien välinen etäisyys on 47 astetta. Auringon korkeus kesäpäivänseisauksena, jolloin Auringon zeniitti on 23,5 astetta pohjoista leveyttä, voidaan laskea leveyspiirin avulla: 90 asteesta eli suorasta kulmasta vähennetään leveyspiirin mukainen asteluku, joka on Helsingin tapauksessa noin 60 astetta pohjoista leveyttä, ja tulokseen lisätään kesäpäivänseisauksen zeniittiaseman mukainen 23,5 astetta. Kesäpäivänseisauksena Aurinko paistaa Helsingissä siis noin 53,5 asteen korkeudelta. Esimerkiksi New York (noin 40,5 astetta pohjoista leveyttä) sijaitsee 19,5 astetta Helsinkiä etelämpänä, ja siten kesäpäivänseisauksena Aurinko paistaa siellä korkeammalta, noin 73 asteen korkeudelta.


title: Auringon kulkureitti

text: Auringon kulkureittiä sovelletaan aurinkokennojen ja aurinkokeräinten asentamiseksi optimaaliseen kulmaan suhteessa Auringon kulmaan eri vuodenaikoina, jotta energiansaanti per pinta-ala voitaisiin maksimoida vuoden aikana. Myös Auringon kulkureittiä hyödynnetään arkkitehtuurissa rakennusten sijoittamiseksi ilmansuuntien mukaisesti ja hallitsemalla rakennuksen sisätilojen valoisuutta luonnonvalon avulla sekä lämpöenergian sisätilaan pääsyn estämiseksi passiivisin keinoin erilaisilla rakenteilla. Arkkitehtuuriin on syntynyt aurinkoarkkitehtuurin koulukunta.


title: Chris Mead

text: Christopher John (Chris) Mead (1. toukokuuta 1940 Hove, Sussex–16. tammikuuta 2003) oli englantilainen lintutieteilijä ja kirjailija.


title: Chris Mead

text: Chris Meadin isä oli kauppias. Hän opiskeli Aldenham Schoolissa, Hertfordshiressä ja matematiikkaa Peterhousessa Cambridgessa, mutta ei koskaan valmistunut, koska halusi omistaa elämänsä linnuille, jazzille ja bridgelle. Hän avioitui Verityn kanssa 1965 ja heille syntyi kolme tytärtä: Vanella, Harriet ja Miranda.


title: Chris Mead

text: Mead toimi British Trust fot Ornithology (BTO) järjestössä yli 40 vuotta, vuodesta 1961 kuolemaansa saakka. Valtaosan ajasta, 33 vuotta, hän työskenteli BTO:n rengastusyksikössä. Mead rengasti elämänsä aikana yli 400 000 lintua noin 350 lintulajista kahdeksassatoista maassa. Hän oli BTO:n alaisen Britannian kansallisen rengastustoimiston johtaja.


title: Chris Mead

text: Vuonna 2002 Mead laski, että eräs pikkuliitäjä ("Puffinus puffinus"), joka rengastettiin aikuisena lintuna vuonna 1957 Bardsey Islandilla Walesissa, ja pyydystettiin uudelleen heinäkuussa 2002 samalla paikalla, oli todennäköisesti lentänyt noin kahdeksan miljoonaa kilometriä elämänsä aikana. Sama lintu tavattiin samassa paikassa vielä vuonna 2003 ja 2004.


title: Chris Mead

text: BTO:n satakielitutkimuksen rahoitusta varten Mead suunnitteli CD-levyn, jolla oli runoja ja satakielen laulua, mukana useita historiallisia äänitteitä. Levy nimi on Nightingales: A Celebration. Levyn mukana seuraa Richard Mabeyn kirjoittama kirja.


title: Chris Mead

text: 1995 Mead sairastui ja joutui jäämään "eläkkeelle". Hän kuitenkin jatkoi toimintaansa BTO:ssa ja ryhtyi BTO:n mediakonsultiksi, esiintyen usein radiossa ja lehdissä. Mead palkittiin Britannian kaikilla kolmella arvokkaimmalla lintutieteen mitalilla:Meadin kuoleman jälkeen annettiin BTO:n kirjastolle uusi nimi hänen kunniakseen: The Chris Mead Library. Meadin muistotilaisuus järjestettiin BTO:n päämajassa The Nunneryssa 5. toukokuuta 2003. BBC Radio 4 lähetti erikoisohjelman hänen kunniakseen 12. toukokuuta 2003.


title: Psykologinen testi

text: Psykologisella testillä tarkoitetaan laajassa merkityksessä psykologin tietyllä standardoidulla testimenetelmällä suorittamaa tutkimusta, jonka tarkoituksena on selvittää tutkittavan psyykkisiä ominaisuuksia. Termillä tarkoitetaan kuitenkin arkikielessä useimmiten yksittäistä tiettyä testimenetelmää.


title: Psykologinen testi

text: Psykologinen testaaminen on nimenomaan behavioristiseen ja kognitiiviseen psykologiaan kuuluva piirre. Sen sijaan esimerkiksi sosiaalipsykologiaan testien käyttö ei ole kuulunut sen traditioon omaksutun tiede- ja ihmiskäsityksen perusteella.


title: Psykologinen testi

text: Yksittäinen testi on otos tutkittavan henkilön käyttäytymisestä: aina samanlaisena toistettava sarja tehtäviä, joihin odotetaan etukäteen määritellyllä tavalla odotettavia vastauksia. Testillä pyritään siihen, että testitilanteessa saadun tiedon perusteella voidaan valmiista testituloksista tehdä arvio tai ennuste testattavan ominaisuuksista tosielämässä.


title: Psykologinen testi

text: Eräät olennaiset testeihin liittyvät käsitteet ovat validiteetti ja reliabiliteetti. Validiteetti määrittää sitä, mitä käsitteellistä ominaisuutta testi mittaa ja kuinka toimivasti testi mittaa sitä ominaisuutta, jota sen väitetään mittaavan. Validiteetti on perinteisesti jaettu edelleen käsite-, sisältö- ja kriteerivaliditeetteihin, joskin nyttemmin validiteettia on ryhdytty arvioimaan niin sanotun integroidun validiteettitarkastelun kautta. Reliabiliteetilla puolestaan tarkoitetaan olennaisesti testin luotettavuutta eli sitä tasoa, jolla testillä saatu tulos on vapaa mittausvirheistä tai satunnaisvaihteluista. Mitä parempi reliabiliteetti menetelmällä on, sitä suuremmalla todennäköisyydellä uusintamittaus antaa (muuttumattomasta mittauskohteesta) saman tuloksen kuin edellinen.


title: Psykologinen testi

text: Testiksi kutsuttavalta tutkimusmenetelmältä edellytetään nykyään, että testimenetelmän toimivuus ja luotettavuus on kyettävä osoittamaan empiirisellä tutkimuksella ja tutkimuksen tulosten perusteella tehtävällä tilastotieteellisellä analyysillä. Tällainen vaatimus on tosin aiheuttanut ongelmia erityisesti persoonallisuuden arviointiin käytettävien projektiivisten menetelmien toimivuuden osoittamisessa.


title: Psykologinen testi

text: Tilastotieteellä on muutenkin hyvin keskeinen rooli testien tulkintajärjestelmissä, eli testivastausten sovittamisessa valmiiksi testituloksiksi. Yleensä testivastaukset pisteytetään jollakin kaavalla. Pisteytyksistä voidaan sitten tilastollisilla menetelmillä muodostaa tutkittavia ominaisuuksia kuvaavia erilaisia asteikkoja eli skaaloja. Tilastollisin menetelmin voidaan lisäksi esimerkiksi testin tulkinnassa tasoittaa tutkittavan iästä, sukupuolesta tai testin käyttötilanteesta aiheutuvia testin tulosta vääristäviä tekijöitä.


title: Psykologinen testi

text: Psykologisia testejä käytetään yleisimmin soveltuvuusarvioinneissa, kehitystaso-, kypsyys- ja työkykyarvioinneissa sekä psyykkisen terveydentilan selvittelyssä hoitoa varten. Niitä käytetään myös välineinä tieteellisessä tutkimuksessa.


title: Psykologinen testi

text: Yksittäisillä testeillä voidaan mitata monia erilaisia psyykkisiä ominaisuuksia. Testimenetelmiä voidaan ryhmitellä käyttötarkoituksen perusteella useisiin ryhmiin. Näitä ovat:


title: Psykologinen testi

text: Niitä voidaan myös ryhmitellä toimintaperiaatteensa mukaan, esimerkiksi:


title: Psykologinen testi

text: Monien testien käyttäminen edellyttää käyttäjältään perehtymistä psykologian teoriaan ja psykometriikkaan. On tosin myös sellaisia testejä, lähinnä kysymyssarjojen muotoon laadittuja, joiden vastaukset pisteytetään ja tulokset saadaan nopeasti tietokoneohjelmalla.


title: Psykologinen testi

text: Yksittäinen testimenetelmä ei sellaisenaan välttämättä anna riittävää kuvaa tutkittavan ominaisuuksista. Siksi ammattitaitoisen testaajan käytäntöön kuuluu usein tutkittavan haastatteleminen tai mahdollisesti useiden erityyppisten testimenetelmien käyttäminen. Näin saadaan parempi kokonaiskuva tutkittavan ominaisuuksista.


title: Psykologinen testi

text: Testejä käyttävät psykologit pyrkivät pitämään yllä testisalaisuutta, eli testimateriaalit ja niihin liittyvät käsikirjat pyritään aktiivisesti pitämään poissa suuren yleisön saatavilta. Tämä johtuu siitä, että testitulokset ovat merkitseviä ja testimenetelmät säilyvät käyttökelpoisina, kun testeihin ei voi etukäteen valmistautua. Testisalaisuuden vaaliminen kuuluu psykologin ammattietiikkaan. Toisaalta internetin aikakaudella monien testien materiaalia on päätynyt julkiseen levitykseen.


title: Adsorptiokuivaus

text: Adsorptiokuivaus tarkoittaa kosteuden poistamista kaasusta, esimerkiksi paineilman kuivaamista kemikaalien avulla käyttämällä tehtävään suunniteltua absorptiokuivainta. Adsorptiokuivausta käytetään silloin, kun kastepisteen on oltava erittäin alhainen. Tässä menetelmässä ilma kulkee huokoisen vesimolekyylejä sitovan kuivausaineen läpi, jolloin suurin osa ilman sisältämästä vesihöyrystä sitoutuu kuivausaineeseen.


title: Adsorptiokuivaus

text: Adsorptiokuivaimessa on yleensä kaksi kuivaustornia, joista toinen kuivaa ja toinen elpyy. Kun toinen torni kyllästyy vedestä, ja toinen on palautunut eli kuivunut, voidaan osia vaihtaa. Vaihto suoritetaan yleensä automaation avulla tietyin väliajoin. Kuivausaineena käytetään mm. silicageeliä ja aktivoitua alumiinioksidia. Elvytystapoja on kaksi, kylmäelvytys ja kuumaelvytys. Kylmäelvyttävissä kuivaimissa elvytys tapahtuu lämpötilaa nostamatta yleensä kuivattua paineilmaa vastavirtaan syöttämällä. Kuumaelvyttävissä kuivaimissa kuivausainetta lämmitetään erillisillä sähkövastuksilla tai kompressorin tuottamalla lämmöllä ja näin saadaan vesihöyry poistettua kuivainaineesta. Kuumaelvytyksellä toimiva kuivaus on huomattavasti taloudellisempi kuivausmenetelmä. Adsorptiokuivainta on helppo käyttää ja huoltaa. Kuivausaineet kestävät yleensä vuosia riippuen siitä, kuinka öljypitoista ilma on.


title: Adsorptiokuivaus

text: Adsorptiokuivaimet soveltuvat tilan kuivaukseen talorakentamisessa. Laitteet toimivat tehokkaimmin lämpötilavälillä 0 °C - 30 °C, jonka saavuttamiseksi tilassa saatetaan tarvita myös erillistä lämmitystä. Kondenssikuivaus on toimivampi vaihtoehto tilan ollessa erittäin lämmin ja kostea. Laitteita voi myös käyttää yhdessä tilan kuivaamiseksi. Jotta adsorptiokuivaus soveltuu rakennuksen tilojen kuivaukseen, tilat tulee eristää tehokkaasti.


title: Enron-skandaali

text: Enron-skandaali on Enron-energiayhtiön ja Arthur Andersenin tilintarkastustoimiston talousskandaali, joka paljastui Yhdysvalloissa vuonna 2001. Enron oli Yhdysvaltain 7. suurin yritys. Aikanaan konkurssi oli Yhdysvaltojen historian suurin. Skandaali johti Enronin konkurssiin 2. joulukuuta 2001, Andersenin tilintarkastustoiminnan loppumiseen ja rikossyytteisiin yhtiöiden johtoa kohtaan. Skandaalin vuoksi tilinpitolakeja muutettiin useissa maissa. Skandaalissa korostui tilintarkastajien osuus ja tilintarkastajien taloudellisen riippumattomuuden merkitys. Yhdysvaltojen senaattori Olympia Snowen mielestä Enron-skandaali osoitti että korruptio voi horjuttaa luottamusta talousjärjestelmän perusteisiin.


title: Enron-skandaali

text: Enron oli Yhdysvaltojen 7. suurin yritys ja yrityksiä arvioivan Fortune 500 -listan kymmenen parhaan yrityksen joukossa. Arthur Andersen oli maan viiden suurimman tilinpitoyrityksen joukossa.


title: Enron-skandaali

text: Enronin pörssiarvo kohosi. Työntekijätkin, jotka epäilivät yritystä saattoivat luottaa tilintarkastajiin ja investointipankkien analyytikkoihin. Taloudellinen palkitsemisjärjestelmä ja eteneminen työuralla palkitsivat vain niitä, jotka hyväksyivät yrityksen käytännöt. Ne, jotka kyseenalaistivat kirjanpitokäytäntöjä, siirrettiin toisiin tehtäviin. Yritysjohto myi omia osakkeitaan vuosina 2000–2001 miljoonilla dollareilla, mutta kertoi työntekijöille ja yleisölle osakkeen olevan turvallinen sijoitus.


title: Enron-skandaali

text: Enronin varojen ja odotettujen voittojen kasvu nosti yrityksen Fortunen top ten -listalle. Enron oli maailman suurimpia yrityksiä. Sen tilinpito oli monimutkaista ja harhaanjohtavaa ja sisälsi useita kirjanpitokäytäntöjen rikkeitä. Liiketulos kasvoi ripeästi: 1997 se oli 515 miljoonaa dollaria, 1998 698 miljoonaa, 1999 957 miljoonaa ja 1 266 miljoonaa vuonna 2000. Osakekurssin huippu 90,56 dollaria saavutettiin 23. elokuuta 2000, jolloin osakkeen arvo oli 70-kertainen osakekohtaiseen tulokseen verrattuna. Kirjanpidon mukaan yhtiön varallisuus kasvoi vuosina 1996–2000 3 500:sta 13 000 miljoonaan dollariin.


title: Enron-skandaali

text: Dotcom-buumin loppu, eli yliarvostettujen tietotekniikan yritysten arvon lasku laski myös Enronin osakekurssin 40 dollariin elokuussa 2001. Lokakuussa 2001 tappioita kirjattiin 618 miljoonaa dollaria ja marraskuussa 2001 kirjanpidossa yhtiön varallisuutta vähennettiin 1 200 miljoonaa. Joulukuun 2. päivänä vuonna 2001 yritys haettiin konkurssiin. Konkurssihakemukseen oli kirjattu 31,2 miljardin dollarin velat, ja kokonaismääräksi tarkentui myöhemmin 40 miljardia. Konkurssissa yhtiön työntekijät menettivät työpaikkansa sekä eläke- ja sairausvakuutuksensa, ja osakkaat yritykseen sijoittamansa omaisuuden. Enronin 17 johtajasta seitsemän sai syytteen sisäpiirikaupoista.


title: Enron-skandaali

text: Arthur Andersen oli Enronin tilintarkastaja, mutta hoiti samalla myös sisäisen tarkastuksen ja konsultoi yritystä. Andersenin kyvyttömyys tilintarkastuksen riippumattomuuteen johti lopulta Enronin tuhoon. Esimerkiksi joulukuussa 1999 Andersenin tarkastaja Carl Bass kyseenalaisti erään kaupankäynnin, jonka johdosta hänet siirrettiin muihin tehtäviin.


title: Enron-skandaali

text: Andersenin romahdus oli merkittävä kolaus sillä Arthur Andersenin nimeä kantava tilintarkastusyritystä pidettiin Yhdysvalloissa maineeltaan riippumattomuuden ja oikeudenmukaisuuden takeena. Tosiasiassa Andersenilla oli Enronin toimitalossa oma työkerroksensa jossa se kaunisteli itse Enronin liikevaihtoa ja hävitti systemaattisesti Enronille kiusallista todistusaineistoa.


title: Enron-skandaali

text: Andersenin lobbausbudjetti oli huomattava: 1,6 miljoonaa dollaria, ja osittain vahvan lobbauksen ansiosta Yhdysvaltain arvopaperimarkkinoita valvova elin SEC peruutti vuonna 2000 ohjeensa, jotka olisivat estäneet Andersenia toimimasta samanaikaisesti sekä Enronin konsulttina että tilintarkastajana. Enronin konkurssin jälkeen Yhdysvaltain tilintarkastusyritykset ovat eriyttäneet konsultoinnin ja tilintarkastuksen.


title: Enron-skandaali

text: Enronin toimintaa arvioivat muun muassa Yhdysvaltojen tunnetuimmat markkina-analyytikot, jotka miltei poikkeuksetta tukivat arvioillaan Enronin osaketta. Myöhemmin analyytikkojen riippumattomuus kyseenalaistettiin tuottoisten investointipankkitulojen vuoksi. Enronin konkurssia edeltäneiden arviointien johdosta SEC päätti huhtikuussa 2002 aloittaa tutkimuksen analyytikkojen eturistiriidoista.


title: Enron-skandaali

text:
Enronin johtajilla oli yhteydet Yhdysvaltojen hallintoon kaikilla tasoilla ja yhtiö tuki molempia pääpuolueita. Enronin liiketoiminnan laajentumista edistivät markkinoiden vapautuminen ja niiden säätelystä annetut poikkeukset, joita muokkasivat sekä kongressi että SEC osittain Enronin toiveiden mukaan.
Puolet edustajainhuoneen jäsenistä ja 2/3 senaatista sai vaalirahoitusta Enronilta. Republikaanit saivat puolet enemmän kuin demokraatit. Ykkönen lahjoitusten saajana oli presidentti George W. Bush ainakin 700 000 dollarilla. Varapresidentti Dick Cheney oli ainakin vuonna 2002 kieltäytynyt antamasta tietoja.


title: Enron-skandaali

text: Tilinpitokäytäntöjen läpinäkyvyys ja riippumattomuus ovat osakekaupan perusta. Liian tiiviit liike-elämän ja maan hallituksen suhteet voivat vaarantaa toiminnan riippumattomuuden.


title: Virtual Sailor

text: Virtual Sailor, lyhenteenä "VS", on Ilan Papinin tekemä meripurjehdus- ja laivasimulaattori. Ohjelma esiteltiin ensimmäisen kerran vuonna 1999 ja nykyisin siitä on tehty 12 erilaista versiota. Uusin versio 7 on räätälöity käyttäjien palautteen mukaan. Virtual Sailor on kehitetty täsmällisen tarkasti, ja vesi sekä alukset ovat realistisen näköisiä. Internetistä pystyy myös lataamaan peliin lisää materiaalia.


title: Virtual Sailor

text: Pelissä on valmiiksi muutamia erilaisia aluksia sekä ympäristöjä. Pelaaja voi valita näistä itse mieleisensä, joita voi muuttaa vielä myöhemmin. Säätilan muutoksilla pystyy määräämään tuulen suunnan ja nopeuden, aallonkorkeuden, nousuveden, ajan, päiväyksen ja aaltojen suunnan. Voit myös määrätä sääennusteet haluamallesi ajalle. Peliin pystyy myös lisäämään erilaisia eläimiä kuten lokkeja, delfiinejä, meduusoja ja kaloja.


title: Virtual Sailor

text: Jokaisella aluksella on oma ohjauspaneeli, josta pystyy hiirellä tai näppäimistöllä kääntämään alusta, säätämään konetehon, säätämään automaattiohjauksen päälle tai pois, ankkuroimaan ja kiinnittämään aluksen laituriin sekä säätelemään perä- ja keulaohjauspotkureita. Purjeveneiden purjeille on myös oma erillinen paneeli, kuten myös sukellusveneelle.


title: Virtual Sailor

text: Navigointilaitteina on elektroninen karttanäyttö, tutka, GPS sekä kaikuluotain.


title: Virtual Sailor

text: Virtual Sailoria voi pelata myös internetissä muita vastaan. Pelaajia voi enintään olla 24 ja pelaajat voivat esimerkiksi vierailla toistensa aluksilla.


title: Virtual Sailor

text: VS Scenery Editor on ohjelma, jolla VS-käyttäjät voivat tehdä myös omia satamia.


title: Virtual Sailor

text: Alusten mallinnukseen käytetään yleensä Google Sketchupia. Alus pitää saada ensin x-tiedostomuotoon, jotta sillä voidaan ajaa. Lisää ohjeita Hangsimin sivuilla.


title: Suomi-sarja (jääpallo)

text: Suomi-sarja on miesten jääpallon toiseksi korkein sarjataso Suomessa. Sen järjestää Suomen Jääpalloliitto. Jääpallon toiseksi korkein sarjataso käynnistyi vuonna 1931 cup-muotoisena B-mestaruuskilpailuna.


title: Suomi-sarja (jääpallo)

text: Kaudella 2018–2019 Suomi-sarjassa pelaa kuusi joukkuetta.


title: Suomi-sarja (jääpallo)

text: Suomi-sarja alkoi vuonna 1931, jolloin Suomen Palloliitto perusti uuden B-mestaruuskilpailun silloisen jääpallon mestaruussarjan alapuolelle. Ensimmäisen B-mestaruuskilpailun vuonna 1931 voitti Turun Palloseura kukistettuaan loppuottelussa Lappeenrannan Urheilu-Miehet 1–0. Näin Turun Palloseura nousi seuraavalle kaudelle mestaruussarjaan, josta B-mestaruuskilpailuun putosi Helsingin Palloseura.


title: Suomi-sarja (jääpallo)

text:
B-mestaruuskilpailua pelattiin aluksi cup-muotoisena. Kaudella 1936 B-mestaruuskilpailua pelattiin seitsemässä alueellisessa alkusarjassa, joiden voittajat jatkoivat kaksilohkoiseen loppusarjaan. Loppusarjan lohkojen voittajat nousivat mestaruussarjaan. Työväen Urheiluliiton seurat tulivat mukaan Suomensarja-nimellä tunnettulle toiselle sarjatasolle kaudella 1956. Suomen Jääpalloliiton alaisuuteen siirryttyään Suomensarja tunnettiin aluksi nimellä II divisioona ja myöhemmin I divisioona. Nykymuotoisena Suomi-sarja
käynnistyi kaudella 2008/2009.


title: Suomi-sarja (jääpallo)

text: Suomi-sarjan tulospalvelu


title: Cress Williams

text:
Cress Williams (s. 27. heinäkuuta 1968 Heidelberg, Baden-Württemberg Saksa) on yhdysvaltalainen näyttelijä. Hänet tunnetaan muun muassa televisiosarjasta "Pako", jossa hän näyttelee salamurhaaja Wyattia. Williams tunnetaan myös sarjoista "Greyn anatomia", "Teho-osasto", "Kodinpuolustaja", "Nash Bridges" ja "Beverly Hills 90210". Vuodesta 2018 alkaen Williams on näytellyt televisiosarjassa "Black Lightning" Mustaa Salamaa.
Hän oli naimisissa näyttelijä Simbi Khalin kanssa.


title: Fokker G.1

text: Fokker G.1 oli yksi harvoista ennen toista maailmansotaa kehitetyistä kaksimoottorisista ja –paikkaisista raskaista hävittäjäkoneista. Sen kehitti hollantilainen Fokker. Kone oli tarkoitettu toimimaan paitsi hävittäjänä myös syöksypommittajana, maataistelukoneena ja strategisena tiedustelukoneena.


title: Fokker G.1

text: Kaksimoottorinen ja raskaasti aseistettu hävittäjä kuului varsinkin suurvaltojen doktriineihin 1930-luvulla. Myös Alankomaiden ilmavoimat piti sitä kevyttä yksimoottorista hävittäjää parempana. Fokker suunnitteli omalla riskillä koneen G.1 Ranskan spesifikaatioon, joka esiteltiin Pariisin ilmailunäyttelyssä marraskuussa 1936. Vaikka koneesta oli paikalla vain staattinen malli, se aiheutti sensaation. Kaksimoottorinen puomirakenteinen kone oli aikanaan vallankumouksellinen.


title: Fokker G.1

text: Fokker G.1 lensi ensimmäisen kerran 16. maaliskuuta 1937. Prototyyppi oli varustettu 750 hevosvoiman Hispano-Suiza 14Ab -moottoreilla, jotka kuitenkin vaihdettiin pian samantehoisiin Pratt & Whitney Twin Wasp Junior -moottoreihin.


title: Fokker G.1

text: Ensimmäisenä Fokker G.1:n tilasi Espanjan tasavaltalaisarmeija. Sen tilaamien 26 koneen rakentaminen aloitettiin syksyllä 1937. Alankomaat asetti Espanjan myöhemmin kauppasaartoon, jolloin rakenteilla olevat koneet jäivät Fokkerin käsiin. Fokker G.1 esiteltiin Alankomaiden ilmavoimille 14. huhtikuuta 1937. Alankomaat tilasikin lokakuussa 1937 ilmavoimilleen 36 konetta. Koska ilmavoimat olivat standardoineet moottorikseen Bristol Mercuryn ja moottori haluttiin myös G.1 -koneeseen, joutui Fokker tekemään koneeseen suuria muutoksia. Moottorit oli saatava kauemmaksi rungosta, koska suurempihalkaisijallisessa Mercuryssä oli myös Twin Waspin vastaavaa suurempi potkuri. Leveämmän keskiosan ansiosta sekä koneen siipipinta-ala että siipiin sijoitettujen polttoainesäiliöiden tilavuus kasvoi. Tästä aiheutui painopisteongelmia, jonka seurauksena myös puomeja oli jatkettava. Samalla ohjainpintoja suurennettiin. Lisäksi vaadittiin tilaa kolmannelle miehistön jäsenelle. Kuitenkin vain neljä ensimmäistä konetta oli kaksipaikkaisia.


title: Fokker G.1

text: Alankomaiden tilaama suurempi G.1 sai myöhemmin epäloogistesti mallimerkinnän G.1A ja aikaisempi pienempi versio nimettiin G.1B:ksi. Fokker markkinoi kuitenkin konetta G.1:nä erilaisilla moottorivaihtoehdoilla ilman sen tarkempia mallimerkintöjä. Hollanti sai koneensa toukokuusta 1938 alkaen vuosien 1938 ja 1939 aikana.


title: Fokker G.1

text: Alankomaat osti Espanjan alun perin tilaamat G.1B-koneet syksyllä 1939. Koneista 12 ehdittiin saamaan lentokuntoon ennen Saksan hyökkäystä 10. toukokuuta 1940. Muutama koneista ehdittiin aseistaa konekiväärein mutta koneet eivät liene mainittavammin osallistuneet taisteluihin.


title: Fokker G.1

text: Ruotsi tilasi ilmavoimilleen 5. huhtikuuta 1940 18 G.1A-konetta sekä 77 koneen valmistuslisenssin. Kaksitoista tilatuista koneista oli strategiseen tiedusteluun tarkoitettuja. Niissä oli ohjaamo-osan alapuolella lasigondoli, jota kokeiltiin yhdessä koneessa. Koneita ei toimitettu sodan takia eikä myöskään lisenssillä rakennettu yhtään konetta. Tanska tilasi 12 konetta sekä valmistuslisenssin. Bristol Mercury -moottorien saatavuusongelmat viivyttivät lisenssivalmistuksen aloittamista ja valmistus tyrehtyi kokonaan Saksan vallattua maan vuonna 1940. Myös Viro, Belgia, Sveitsi, Unkari ja Turkki olivat kiinnostuneita koneesta.


title: Fokker G.1

text: Saksan hyökättyä Alankomaihin maan ilmavoimilla oli 23 lentokuntoista G.1A:ta, joista osa tuhottiin maahan. Ilmataisteluissa G.1 -koneille kirjattiin voittoja. Sivummalla olleista G.1B-koneista säilyi tusinan verran vähäisin vaurioin. Koneet kunnostettiin ja otettiin Luftwaffen käyttöön. Yhdellä koneista paettiin 5. toukokuuta 1941 Englantiin.


title: Fokker G.1

text: Kaikkiaan G.1-koneita lienee rakennettu 62.


title: Fokker G.1

text: Fokker tarjosi G.1:tä Suomen ilmavoimille ensimmäisen kerran toukokuussa 1937. Ilmavoimien komentaja Jarl Lundqvist oli silloin kiinnostunut hankkimaan yhden valmiin koneen ja 23 koneen valmistuslisenssin. Todennäköisesti Lundqvist kaavaili G.1:tä pikemminkin Bristol Blenheim -pommikoneen lisähankintojen vaihtoehdoksi kuin torjuntahävittäjäksi. Suomalainen komennuskunta vieraili tehtaalla kesäkuussa 1937, jolloin sovittiin koelennosta. Kapteeni Gustaf Magnusson oli syksyllä 1937 Fokker-tehtaalla vastaanottaessaan Fokker D.XXI -koneita. Hän koelensi G.1:n 22. syyskuuta 1937. Syöksyssä hän saavutti koneella 650 km/h nopeuden saaden koneen keulan lommoille, mikä herätti huomiota paikallisissa lehdissä. Huhtikuussa 1938 todettiin, ettei G.1 ole enää ajankohtainen.


title: Fokker G.1

text: Fokker kutsui helmikuussa 1939 suomalaisen koelentäjän lentämään G.1:llä. Matkaan komennettiin kapteeni Olavi Ehrnrooth, joka lensi G.1:n 9. helmikuuta 1939. Lennolla rungon peräkartio irtosi kolhien toista puomia ja pyrstöä. Kone korjattiin ja Ehrnrooth lensi koneella lisää koelentoja. Hänen mielestään G.1 oli hyvä taitolentokone. Suomi ei edelleenkään ollut kiinnostunut G.1:tä, koska sillä oli jo Bristol Blenheimit. Ehrnrooth ja lentomestari Urho Heiskala kävivät toukokuussa 1937 koelentämässä Suomelle tilattua Fokker T.VIII-W -kellukekonetta, jolloin he koelensivät myös G.1:n.


title: Fokker G.1

text: Syksyllä 1939 kansainvälinen tilanne kiristyi ja Suomi yritti hankkia lentokoneita lähettäen tiedusteluja lentokonetehtaille ympäri maailman. Fokker tarjosi Espanjan tasavaltalaisille tarkoitettuja G.1B-koneita, joiden rakentaminen oli aikanaan keskeytetty mutta jatkettu Alankomaiden ilmavoimille rakennettujen G.1A-koneiden toimitusten jälkeen. Kenraalimajuri Jarl Lundqvist piti pyydettyä hintaa liian korkeana. Talvisodan sytyttyä koneet olisivat kelvanneet Suomelle. Fokker ilmoitti tammikuussa 1940 pystyvänsä toimittamaan 12 konetta 4,5 kuukauden toimitusajalla ja loput kuusi konetta kuuden kuukauden toimitusajalla. 2. helmikuuta 1940 Lundqvist päätti luopua kaupasta moottoreiden ja potkurien saantivaikeuksien vuoksi. Koneisiin olisi haluttu Bristol Mercury -moottorit. Koneet myytiin Alankomaiden ilmavoimille.


title: Fokker G.1

text: Fokker G.1 oli kaksimoottorinen puomirunkoinen keskitasoinen lentokone. Koneen siipi muodosti rungon takaosan ja puomien tyvien kanssa puurakenteisen kokonaisuuden. Siivessä oli kaksi puista laatikkosalkoa, vanerikaaret ja –pintalevy. Siiven profiili oli tyvessä NACA 23018 ja kärjessä 23009. Siivekkeet olivat kangaspäällysteistä teräsristikkorakennetta. Eturunko oli teräsristikkorakenteinen ja metallilevypäällysteinen, siiven kanssa samaa kappaletta oleva takarunko puolestaan vanerikuorirakennetta. Pyrstöpuomit olivat siipien kohdalta puurakenteiset, takaosat ja korkeusvakain olivat puolestaan kevytmetallista rakennettua kuorirakennetta. Peräsimet olivat kankaalla päällystettyä teräsristikkoa.


title: Miesten metsästäjä

text: Miesten metsästäjä () on vuonna 1933 valmistunut Sam Woodin ohjaama ja tuottama yhdysvaltalainen romanttinen draamaelokuva, jonka pääosia esittävät Jean Harlow ja Clark Gable.


title: Miesten metsästäjä

text: Elokuvan käsikirjoittivat Anita Loos ja Howard Emmett Rogers Loosin tarinan pohjalta. "Miesten metsästäjän" pituus on 87 minuuttia. Ensi-iltansa "Miesten metsästäjä" sai Yhdysvalloissa 7. heinäkuuta vuonna 1933. New Yorkissa elokuva näytettiin jo 30. kesäkuuta. Elokuva on Metro-Goldwyn-Mayer -yhtiön tuottama. "Miesten metsästäjä" on kolmas kuudesta Gablen ja Harlowin yhteistyöstä ja oli suuri kassamenestys ilmestyessään: elokuva tuotti 1,1 miljoonaa dollaria.


title: Michael Rapaport

text: Michael David Rapaport (s. 20. maaliskuuta 1970 New York) on yhdysvaltalainen näyttelijä. Hänet tunnetaan muun muassa elokuvasta "Zebrahead" (1992) ja televisiosarjasta "Pako", jonka neljännellä tuotantokaudella hän näytteli agentti Donald Selfiä. "Paon" lisäksi Rapaport on esiintynyt televisiosarjoissa "Perhe sotajalalla", "Kovan onnen kundi", "Käytäväpeliä" ja "Frendit". Rapaport on palkittu Floridan elokuvajuhlien Enzian-palkinnolla vuonna 1994 ja hän on ollut Teen Choice Award -ehdokkaana vuonna 2006.


title: Montauban

text: Montauban [mɔ̃tobɑ̃] on kaupunki Ranskassa. Se on Tarn-et-Garonnen departementin prefektuuri, eli pääkaupunki, Midi-Pyrénées'n alueella ("région").


title: Boraatti

text: Boraatti on kemiallinen yhdiste, jossa booriatomia sitoo kolme happiatomia. Yhdisteen kaava on B(O). Boraatti-ioni on BO ja se muodostaa suoloja metallien kanssa.


title: Boraatti

text: Happamissa ja lähes neutraaleissa olosuhteissa boraatit ovat boorihappona. Moniboraattisia anioneita syntyy, kun pH-arvo on 7–10 ja booripitoisuus on yli 0,025 mol/l. Tunnetuin anioni on tetraboraatti-ioni, jota löytyy booraksimineraalista.


title: Altiplano

text: Altiplano, myös: puna ja páramos, on ylätasanko Andien leveimmällä kohdalla. Se on maailman toiseksi laajin ylätasanko Tiibetin ylängön jälkeen.


title: Altiplano

text: Altiplano sijaitsee Bolivian länsiosassa ulottuen Perun eteläosiin. Se on laajuudeltaan noin 168 350 neliökilometriä. Altiplano on keskimäärin 3 660 metriä merenpinnan yläpuolella ja sitä reunustavat Andien haarat Cordillera Oriental ja Cordillera Occidental. Titicacajärvi sijaitsee Altiplanon matalimmalla kohdalla.


title: Altiplano

text: Kuivasta ja kylmästä ilmastosta huolimatta Altiplanolla asuu suhteellisen paljon ihmisiä. Alueella harrastetaan perunan ja ohran viljelyä sekä laamojen hoitoa. Altiplanon suurimmat kaupungit ovat La Paz ja Oruro.


title: Altiplano

text: Altiplanolla on mittavat luonnonvarat. Potosín kaivoksista louhittu hopeamalmi rahoitti Espanjaa vuosisatojen ajan. Tinaa kaivettiin 1900-luvun alkupuolella säilyketölkkiteollisuudelle, mikä oli merkittävässä asemassa etenkin ensimmäisessä maailmansodassa.


title: Fondi

text: Fondi ( < , 'pohja', perustus') eli liemipohja tarkoittaa kokkien ammattisanastossa kastikkeen pohjaa. Se on melko sakeaa, maultaan vahvaa tiivistettyä lientä, jota valmistetaan sekä vaaleana että tummana. Kastikkeiden lisäksi fondia käytetään liemiin ja muihinkin ruokalajeihin maun antajaksi. Fondin ainesosina on kalaa, kasviksia, lihaa, riistaa tai äyriäisiä ja mausteena laakerinlehtiä, pippureita, yrttejä tai pilkottuja juureksia. Fondia keitetään usean tunnin ajan, ja lopuksi siitä siivilöidään kiinteä aines pois.


title: Fondi

text: Fondi on ruuan maustamiseen käytettävä nestemäinen mausteseos, jota käytetään monipuolisesti liha-, keitto- ja pataruuissa sekä kastikkeissa. Ravintoloiden keittiöissä on kautta aikojen keitetty omat fondit luista, lihan leikkuujätteistä, juureksista ja mausteyrteistä.


title: Fondi

text: Fondi-nimellä myydään myös yhä suositummiksi tulleita "nestemäisiä liemikuutioita", pieniin pulloihin pakattuja kastikkeen ja liharuuan maustajia. Fondien annostelua pidetään helpompana kuin perinteisten liemikuutioiden. Fondit ovat nousseet suosituksi erityisesti ammattikokkien keskuudessa.


title: Fondi

text: Fondeissa on varsin vähän lisäaineita, esimerkiksi tuskin lainkaan arominvahvennetta, joita on paljon liemikuutioissa. Tumma lihafondi muistuttaa maultaan alkuperäistä englantilaista lihaliemitiivistettä, Bovrilia. Nykyään on fondeja saatavana lähes kaikista ruokakaupoista ja useita eri makuja, mm. vasikan-, härän-, kanan- ja kasvisfondi.


title: Mark Warner

text: Mark Robert Warner (s. 15. joulukuuta 1954 Indianapolis, Indiana) on yhdysvaltalainen demokraattipoliitikko ja liikemies. Hän on ollut Virginian edustajana Yhdysvaltain senaatissa vuodesta 2009 lähtien. Aiemmin Warner on myös toiminut 69. Virginian kuvernöörinä 2002–2006.


title: Mark Warner

text: Warner on National Democratic Instituten johtokunnan entinen jäsen. Hän on naimisissa Lisa Collisin kanssa ja on presbyteeri.


title: Indiana Jones and the Infernal Machine

text: Indiana Jones and the Infernal Machine on LucasArtsin kehittämä ja julkaisema toimintaseikkailupeli, joka perustuu Steven Spielbergin ja George Lucasin luomaan Indiana Jones -hahmoon. Peli julkaistiin vuonna 1999 Microsoft Windowsille, Nintendo 64:lle ja Game Boy Colorille. Peli oli ensimmäinen kolmiulotteinen Indiana Jones -peli.


title: Indiana Jones and the Infernal Machine

text: Pelit-lehden arvostelussa peliä pidettiin viihdyttävänä "Tomb Raider" -kloonina, mutta toisaalta kiiteltiin onnistunutta tunnelmaa. Esineiden rajallisia käsittelymahdollisuuksia moitittiin.


title: Ely (Minnesota)

text: Ely (laus. ['iːli]) on yhdysvaltalainen pikkukaupunki St. Louisin piirikunnassa, Minnesotan osavaltiossa. Vuonna 2000 siellä oli 3 724 asukasta. Se on saanut nimensä Englannin Elyn kaupungin mukaan.


title: Ely (Minnesota)

text: Ely sijaitsee rautamalmien alueella; kaupungissa on ollut useita pieniä rautakaivoksia. Nykyään siellä on kansainvälinen susien suojelu- ja tutkimuskeskus ja Pohjois-Amerikan karhujen suojelu- ja tutkimuskeskus.


title: Hohenzollern-Sigmaringen

text: Hohenzollern-Sigmaringen oli maa- ja ruhtinaskunta Etelä-Saksassa nykyisen Baden-Württembergin osavaltion alueella. Ruhtinaskuntaa hallitsi Hohenzollernien švaabilainen (katolinen) sukuhaara Hohenzollern-Sigmaringen. Ruhtinaskunta oli olemassa vuosina 1579–1850.


title: Hohenzollern-Sigmaringen

text: Hohenzollern-Sigmaringenin kreivikunta luotiin vuonna 1576, kun Zollernin kreivikunta jaettiin kreivi Kaarle I:n kuoltua hänen kolmen poikansa kesken. Alueen oli lahjoittanut hänelle Pyhä saksalais-roomalainen keisarikunta. Samassa jaossa luotiin myös Hohenzollern-Haigerlochin ja Hohenzollern-Hechingenin kreivikunnat. Toisin kuin protestanttiseksi kääntynyt Brandenburgiin asettunut Hohenzollernien frankkilainen haara, eteläisiä kreivikuntia hallinnut Hohenzollernien svaabialainen haara pysyi katolilaisena. Hohenzollern-Sigmaringenin kreivikunta korotettiin vuonna 1623 ruhtinaskunnaksi. Se kuului vuosina 1806–1813 Reinin liittoon ja vuosina 1815–1850 Saksan liittoon. Euroopan hullun vuoden jälkeen Hohenzollern-Sigmaringenissa otettiin käyttöön demokratia. Preussi miehitti maan saman vuoden elokuussa, koska ruhtinaskunnassa oli puhjennut levottomuuksia monarkistien ja demokratiaa kannattaneiden välillä. Preussi liitti maan itseensä 1850. Maan viimeinen ruhtinas, Kaarle Anton (myöh. "Karl Anton von Hohenzollern"), palveli kruununsa menetettyään Preussin pääministerinä vuosina 1858–1862.


title: Hohenzollern-Sigmaringen

text: Karl Antonin pojasta Karl Eitel Friedrich Hohenzollernista tuli Romanian ruhtinas (1866–1881) ja kuningas (1881–1914). Sukuhaara pysyi Romanian valtaistuimella vuoteen 1947 saakka.


title: Ruso-orneerot

text: Ruso-orneerot ("Clibanornis") on orneerojen heimoon kuuluva lintusuku. Sukuun kuuluu 5 lajia.


title: Helena Saarikoski

text: Helena Maaria Saarikoski (s. 1. lokakuuta 1958 Helsinki) on suomalainen folkloristiikan tutkija.


title: Helena Saarikoski

text: Saarikoski valmistui ylioppilaaksi Helsingin Suomalaisesta Yhteiskoulusta 1977, filosofian kandidaatiksi Helsingin yliopistosta 1989 pääaineena suomalainen ja vertaileva kansanrunoudentutkimus sekä filosofian tohtoriksi 1995 tutkimuksella penkinpainajaisperinteestä. Tohtorintutkinnon jälkeinen tutkimus Nuorisotutkimusseuran projektissa käsitteli nuorten elämänhallintaa ja syrjäytymistä. Saarikosken myöhempiä tutkimusaiheita ovat olleet tyttö-, nuoriso- ja lastenkulttuurit sekä väkivallan kulttuuriset mallit, erityisesti koulu- ja työpaikkakiusaaminen. Hänen on tutkinut muun muassa nuoria suomalaistyttöjä Spice Girls -yhtyeen faneina 1990-luvun lopulla.


title: Helena Saarikoski

text: Vuodesta 2001 Saarikoski on ollut folkloristiikan dosentti ja vuodesta 2010 folkloristiikan ja naistutkimuksen dosentti Helsingin yliopistossa. Hän on työskennellyt vapaana tutkijana eri projekteissa, apurahoilla ja Suomen Akatemian akatemiatutkijana. Saarikoski johti Suomen Akatemian tutkimushanketta ”Sanoin ja teoin kerrottu sukupuoli” (2004–2006) Helsingin yliopiston kulttuurien tutkimuksen laitoksella. Vuosina 2008–2011 hän oli Suomen Akatemian tutkimushankkeen ”Sukupuolten tuottaminen lasten kulttuureissa” tieteellinen johtaja ja erikoistutkija Turun yliopiston naistutkimuksen oppiaineessa. Hän on ollut myös toimittajana Nuorisotutkimus-lehdessä 1991–2001 ja Elore-lehdessä 2005–2011.


title: Helena Saarikoski

text: Saarikosken vanhemmat ovat kirjailija Pentti Saarikoski ja toimittaja-kirjailija Tuula Saarikoski (o.s. Unkari). Hän oli avioliitossa näyttelijä Harri Hyttisen kanssa. Liitosta heille syntyi poika.


title: Liikettä lapasiin

text: Liikettä lapasiin on suomalaisen Finn Trio -yhtyeen joululauluja sisältävä albumi. Se julkaistiin vuonna 1982.


title: Apolipoproteiini E

text: Apolipoproteiini E (APOE) on apolipoproteiini, jota on kylomikronissa ja IDL:ssä, ja se sitoutuu maksasolujen ja perifeeristen solujen tiettyyn reseptoriin. Se on hyvin tärkeä triglyseriinipitoisen lipoproteiinin ainesosien normaalille hajottamiselle.


title: Apolipoproteiini E

text: ApoE4 on yhdistetty useisiin sairauksiin, kuten valtimonkovettumatautiin ja Alzheimerin tautiin. Se lisää Alzheimerin taudille ominaisten beta-amyloidiplakkien kertymistä aivoihin. Tutkimuksen mukaan ilmiö tapahtuu vain naisilla. Kun aivoissa on APOE4-proteiinia, beeta-amyloidia poistuu hitaammin kuin jos on muita ApoE-proteiineja.


title: Apolipoproteiini E

text: Rochesterin yliopistossa Yhdysvalloissa tehdyssä tutkimuksessa on havaittu, että hiiren aivoissa oleva LPR1-molekyyli poistaa aivoista liian beeta-amyloidin. Kun hiiren aivoissa oli APOE4:ta, LPR1 ei toiminutkaan, vaan sen sijaan toimi paljon hitaampi yhdiste, VLDLR, jolloin amyloidia kertyi hiiren aivoihin moninkertaisesti nopeammin. APE4 takertuu beeta-amyloidiin, ja sen poistaminen ei käy yhtä helposti kuin vapaan beeta-amyloidin, ja yhdistelmä kertyy hermosolujen päälle.


title: Hohenzollern-Hechingen

text: Hohenzollern-Hechingen oli kreivi- ja ruhtinaskunta Etelä-Saksassa nykyisen Baden-Württembergin osavaltiossa. Ruhtinaskuntaa hallitsi Hohenzollernien švaabilainen (katolilainen) sukuhaara. Ruhtinaskunta oli olemassa vuosina 1576–1850.


title: Hohenzollern-Hechingen

text: Hohenzollern-Hechingenin kreivikunta luotiin vuonna 1576, kun Zollernin kreivikunta jaettiin kreivi Kaarle I:n kuoltua hänen kolmen poikansa kesken. Alueen oli lahjoittanut hänelle Pyhä saksalais-roomalainen keisarikunta. Samassa jaossa luotiin myös Hohenzollern-Haigerlochin ja Hohenzollern-Sigmaringenin kreivikunnat. Švaabilaisen haaran Hohenzollernit pysyivät katolilaisina, kun taas pohjoisen frankkilaisen haaran Hohenzollernit kääntyivät luterilaiseen uskoon. Hohenzollern-Hechingen sai ruhtinaskunnan arvon vuonna 1623. Ruhtinaskunta kuului vuosina 1806–1813 Reinin liittoon ja vuosina 1815–1850 Saksan liittoon. Vallankumousvuoden 1848 myötä Hohenzollern-Hechingenissä otettiin käyttöön demokratia, joka tuli virallisesti voimaan 16. toukokuuta 1848. Jo saman vuoden elokuussa Preussi miehitti maan, koska herttuakunnassa oli puhjennut levottomuuksia monarkistien ja demokratiaa kannattaneiden välillä. Konstantin Hohenzollern-Hechingen myi maansa sukulaiselleen Preussin kuningas Fredrik Vilhelm IV:lle. 12. maaliskuuta 1850 Hohenzollern-Hechingen yhdistyi Hohenzollern-Sigmaringenin kanssa ja niistä muodostettiin Hohenzollernsche Landen provinssi.


title: Adolf Bastian

text: Adolf Bastian (26. kesäkuuta 1826 – 2. helmikuuta 1905) oli 1800-luvun yleisnero, joka tunnetaan erityisesti panoksestaan etnografian ja antropologian kehittymiseksi tieteiksi. Nykypsykologia on hänelle kiitollisuudenvelassa hänen teoriastaan "Elementargedanke", jonka seurauksena Carl Jung kehitti teorian arkkityypeistä.


title: Adolf Bastian

text: Bastian syntyi Bremenissä varakkaaseen saksalaiseen kauppiasperheeseen. Hän opiskeli oikeustiedettä Heidelbergin yliopistossa sekä biologiaa nykyisessä Berliinin Humboldtin yliopistossa, Jenan yliopistossa ja Würzburgin yliopistossa. Würzburgissa hän kuunteli Rudolf Virchowin luentoja ja kiinnostui silloin 'etnologiaksi' sanotusta tieteenalasta. Viimein hän päätyi opiskelemaan lääketiedettä ja valmistui Prahan Kaarlen yliopistosta 1850.


title: Adolf Bastian

text: Bastian ryhtyi laivalääkäriksi ja lähti kahdeksanvuotiselle purjehdusmatkalle, joka vei häntä ympäri maailmaa. Tämä oli ensimmäinen hänen neljännesvuosisadan aikana tekemistään matkoista Saksan ulkopuolella. Hän palasi Saksaan 1859 ja kirjoitti suositun kertomuksen matkoistaan sekä kolmiosaisen teoksen "Der Mensch in der Geschichte", jossa hän käsittelee ihmistä historian kuluessa ja josta tuli hänen tunnetuin teoksensa.


title: Adolf Bastian

text: Vuonna 1861 hän lähti nelivuotiselle matkalle Kaakkois-Aasiaan, ja hänen kuvauksensa tuosta matkasta, "Die Völker des östlichen Asien", kasvoi kuusiosaiseksi. Seuraavat kahdeksan vuotta hän oleskeli Pohjois-Saksassa ja perusti merkittäviä etnologisia laitoksia Berliiniin. Hän oli aina ollut innokas keräilijä, ja hänen panoksensa Berliinin kuninkaallisen museon (Museum für Völkerkunde, nyk. Ethnologisches Museum) kokoelmien luomiseksi oli niin runsas, että lähinnä hänen lahjoitustensa pohjalta perustettiin toinen museo, Kansantaiteen museo. Hänestä tuli Kuninkaallisen museon ensimmäinen johtaja.


title: Adolf Bastian

text: 1870-luvulla Bastian matkusteli laajasti Afrikassa ja Amerikan mantereella. Hän kuoli 1905 Port of Spainissa Trinidad ja Tobagossa yhdellä matkoistaan.


title: Adolf Bastian

text: Bastian otti ensimmäisenä käyttöön termin "Ihmiskunnan psyykkinen ykseys" ("the psychic unity of mankind"). Se tarkoittaa ihmislajin yhteisiä psykologisia ja kognitiivisia piirteitä, jotka ovat kulttuurista tai rodusta riippumattomia, esimerkiksi tunteet ja niihin liittyvät kasvonilmeet.


title: Hone Heke

text: Hone Wiremu Heke Pokai (? – 6. elokuuta 1850) oli maorien johtaja lipputankosodassa. Hän oli syntynyt Bay of Islandsissa Uuden-Seelannin Pohjoissaarella. Nuorena hän kävi lähetyssaarnaajien ylläpitämässä koulussa ja kääntyi kristinuskoon. Hänestä tuli oman heimonsa johtaja ja hän oli mukana allekirjoittamassa kiisteltyä Waitangin sopimusta. Kun Uuden-Seelannin pääkaupunki siirrettiin Aucklandiin, Bay of Islandsin maorit menettivät kauppatuloja, sillä laivat eivät enää poikenneet ostamassa tuotteita heidän kylistään.


title: Hone Heke

text: Kun erimielisyydet kasvoivat teki Hone Heke kuuluisimman tekonsa eli kaatoi Kororarekassa lipputangon, jossa liehui Yhdistyneen kuningaskunnan lippu. Britit pitivät tätä kapinayrityksenä ja sota puhkesi osapuolten välillä. Puoli vuotta kestäneessä sodassa lipputanko pystytettiin ja kaadettiin kolme kertaa. Hone Heke haavoittui taistelussa eikä osallistunut sodan loppuvaiheisiin. Rauha solmittiin ja britit esittivät sen heidän voittonaan, vaikka rauhansopimus solmittiinkin vain Hone Heken ja brittiläismielisen maorijohtaja Tāmati Wāka Nenen välillä. Hone Heke jäi eläkkeelle ja kuoli tuberkuloosiin 6. elokuuta 1850.


title: Yhden miehen sota

text: Yhden miehen sota on Risto Jarvan ohjaama draamaelokuva vuodelta 1973. Se pohjautuu Jussi Kylätaskun aiheeseen, ja se on kuvaus vähävaraisesta maansiirtokoneenkuljettajasta, Erik Suomiehestä, joka toivoo pääsevänsä uuden, aiempaa helpomman elämän makuun oman yrityksen perustamisen myötä. Tavoitteensa toteuttamiseksi hän kuitenkin kieltää sukunsa ja luokkansa, vaikka joutuukin käyttämään niitä myös hyväkseen.


title: Yhden miehen sota

text: "Yhden miehen sodan" kuvasi Antti Peippo. Risto Jarvalle tyypillinen päähenkilön haaveiden ja todellisuuden välisen epäsuhdan vertailu tulee esille sateisten, kivikkojen ja hiekkakuoppien keskellä sijaitsevien työmaaparakkileirien kuvauksessa.


title: Yhden miehen sota

text: "Video-oppaassa" vuodelta 1994 Bello Romano kutsuu elokuvaa tunnelmaltaan apaattiseksi mutta hyväksi joskin vanhentuneeksi ajankuvaksi. Hän antaa "Yhden miehen sodalle" kolme tähteä viidestä, mikä vastaa sanallista arviota ”hyvä”.


title: Kertomus Neuvostoliitosta

text: Kertomus Neuvostoliitosta ("The Soviet Story") on 2008 valmistunut latvialainen dokumenttielokuva, jonka aiheena on neuvostoterrori, erityisesti Stalinin Neuvostoliiton ja natsi-Saksan osin salatut suhteet vuoteen 1941 asti. Sen on kirjoittanut ja ohjannut Edvīns Šnore, ja taloudellista tukea työ on saanut Euroopan parlamentin euroskeptiseltä Unioni kansakuntien Euroopan puolesta -oikeistoryhmältä.


title: Uusi eurooppalainen vasemmistofoorumi

text: Uusi eurooppalainen vasemmistofoorumi () on vuonna 1991 perustettu eurooppalaisten vasemmistopuolueiden verkosto, joka kokoontuu kahdesti vuodessa. NELF ei tee sitovia päätöksiä eikä sillä ole pysyviä elimiä.


title: Uusi eurooppalainen vasemmistofoorumi

text: NELF perustettiin sosialististen maiden romahdettua, kun vasemmisto etsi uusia yhteistyön muotoja. Monet toimintaan osallistuvat puolueet ovat sittemmin liittyneet myös Euroopan vasemmistopuolueeseen ja/tai GUE/NGL-ryhmittymään.


title: Uusi eurooppalainen vasemmistofoorumi

text: NELF:n yhteydessä toimii naisverkosto, josta 2007 muodostettiin NELF:n alaisuudessa toimiva työryhmä. Naisverkosto on järjestänyt myös omia erillisiä tapaamisia. NELF on tehnyt yhteistyötä nuorisojärjestöjen European Network of Democratic Young Left -yhteenliittymän (ENDYL) kanssa.


title: Uusi eurooppalainen vasemmistofoorumi

text: Foorumin jäsenpuolueet järjestävät tapaamiset vuorotellen. Ensimmäisen kerran vasemmistopuolueet kokoontuivat marraskuussa 1991 Madridissa; Espanjan Yhdistynyt vasemmisto oli keskeinen aloitteentekijä verkostoa perustettaessa. NELF:n suomalainen jäsenpuolue Vasemmistoliitto järjesti tapahtuman viimeksi vuonna 2007.


title: Pecorino sardo

text: Pecorino sardo on sardinialainen "Brabei Sarda" -lampaan kokomaidosta valmistettu juusto. Pecorino sardolla on ollut EU:n suojattu alkuperänimitys (SAN) vuodesta 1996 lähtien.


title: Pecorino sardo

text: Juustoa tuotetaan myyntiin kahta eri kypsyysastetta: nuorempaa "pecorino sardo dolcea" ja vanhempaa "pecorino sardo maturoa".


title: Pecorino sardo

text: "Pecorino sardo dolcea" kypsytetään 20–60 päivää. Se valmistetaan pienempään muottiin kuin "maturo". Valmis juusto painaa 1,0–2,3 kg. Juustomassa on valkeaa, joustavaa ja kiinteää. Kuori on ohut ja sileä, väriltään valkoinen tai oljenkeltainen. Juusto on maukasta pastassa.


title: Pecorino sardo

text: "Pecorino sardo maturoa" kypsytetään jopa vuosi. Se valmistetaan isompaan muottiin kuin "dolce". Valmis juusto painaa 1,7–4,0 kg. Juustomassa on kovaa ja jossain määrin rakeista. Maku on dolcea voimakkaampi ja mausteinen mutta pehmeä. Kuori muuttuu paksummaksi ja ruskeammaksi juuston kypsyessä. Pitkään kypsyttyään pecorino sardosta tulee riittävän kova raastettavaksi, mutta se soveltuu myös hyvin sellaisenaan syötäväksi. Pecorino sardo maturo voidaan savustaa kevyesti.


title: Keitetty muna

text: Keitetty muna on ruokalaji. Kyseessä ovat munat (yleensä kananmunat), jotka on keitetty kiehuvassa vedessä kuorineen. Ilman kuoria keitettyä kananmunaa kutsutaan uppomunaksi. Kovaksikeitettyjä munia keitetään kauemmin, jotta sekä keltuainen että valkuainen kiinteytyisivät, kun taas pehmeäksi keitetyn kananmunan keltuainen jätetään ainakin osaksi raa'aksi.


title: Keitetty muna

text: Munien keittämisessä voidaan käyttää apuna munakelloa tarkan keittoajan mittaamiseksi.


title: Keitetty muna

text: Pehmeäksi keitetyt munat valmistetaan pistämällä ne kiehuvaan veteen hautumaan. Brittiläinen kokki Delia Smith suosittelee laittamaan munat jo kylmään veteen, jonka jälkeen vesi viedään liedelle kiehumaan. Kiehumisajat ovat 3 minuuttia erittäin pehmeälle munalle, 4 minuuttia kiinteälle valkuaiselle ja 5 minuuttia lähes-kiinteälle keltuaiselle.


title: Keitetty muna

text: Pehmeäksi keitettyjä munia ei suositella ihmisille, jotka ovat alttiita salmonellalle, kuten pienille lapsille, vanhuksille ja ihmisille, joilla on heikko immuunijärjestelmä.


title: Keitetty muna

text: Pehmeäksi keitetyt munat tarjoillaan yleensä munakupeista, ja syödään teelusikalla puoliksi kuoritusta munasta.


title: Keitetty muna

text:
Kovaksikeitettyjä munia keitetään kauemmin kuin pehmeäksi keitettyjä, jotta keltuainen kiinteytyisi. Munat voidaan syödä lämpiminä tai kylminä. Kylmiä kovaksikeitettyjä munia voidaan käyttää monien ruokien, kuten munasalaatin raaka-aineena. Kovaksikeitetyt munat ovat suosittuja japanilaisen keittiön osia keittoruoissa, kuten udonissa ja ramenissa. Munat voidaan syödä myös munakupista.
Jos munia keitetään pitkään, ylikypsien munien keltuaisissa voi esiintyä ohut vihreä rikkikerros. Hauduttamalla munia kylmässä vedessä keittämisen jälkeen voidaan rajoittaa kerroksen muodostumista. Nopea jäähdyttäminen kylmässä vedessä helpottaa myös kuoren irtoamista.


title: Keitetty muna

text: Kovaksikeitettyjä munia voidaan säilyttää jääkaapissa syömäkelpoisena päiviä, ellei jopa viikkoja.


title: Kirsikkaperhonen

text: Kirsikkaperhonen ("Nymphalis polychloros") on täpläperhosten ("Nymphalidae") heimoon kuuluva päiväperhonen.


title: Kirsikkaperhonen

text: Pohjaväriltään oranssinpunainen perhonen. Etusiiven etureunassa on kolme tummaa laikkua, joiden värit ovat aivan keltaista tai kellanvalkoista etureunaa lukuun ottamatta punaiset. Lisäksi siiven keskiosassa on neljä laajaa tummaa laikkua. Takasiivet ovat tyvestä saakka oranssinpunaiset ja niiden etureunassa on tumma täplä. Molempien siipien ulkoreunoissa on ohut, tumma reunus ja takasiivessä reunuksessa on sinisiä täpliä. Siipiväli 53–69 mm.


title: Kirsikkaperhonen

text:
Vaikka kirsikkaperhonen muistuttaa kuviointinsa puolesta nokkosperhosta, se on helppo tunnistaa selvästi suuremman kokonsa ja oranssimman värityksensä perusteella. Lisäksi takasiiven tyvi on oranssinpunainen, kun se nokkosperhosella on tumma. Samoin kirsikkaperhosen voi sekoittaa isonokkosperhoseen.
Kirsikkaperhosen levinneisyysalue käsittää alueen Pohjois-Afrikasta ja Länsi-Euroopasta Venäjälle ja Vähän-Aasian kautta Himalajalle. Pohjois-Euroopassa lajia tavataan vakituisena vain Skandinavian eteläosissa.


title: Kirsikkaperhonen

text: Suomessa kirsikkaperhonen on erittäin harvinainen vaeltaja, jota on tavattu satunnaisesti etelärannikon tuntumassa. Sillä on kuitenkin saattanut olla vakituinen kanta Ahvenanmaalla ja Uudellamaalla 1930- ja 1940-luvuilla. Kaakkois-Suomessa on tavattu talvehtineita yksilöitä 1980-luvulla.


title: Kirsikkaperhonen

text: Lentoaika on kesä- ja heinäkuusta lähtien syksyyn yhtenä sukupolvena. Perhoset jatkavat lentoaan talvehtimisen jälkeen keväällä.


title: Kirsikkaperhonen

text: Kirsikkaperhonen elää valoisassa metsämaastossa, puutarhoissa ja pihapiireissä. Laji talvehtii aikuisena.


title: Kirsikkaperhonen

text: Kirsikkaperhosen toukan ravintokasveja ovat pajut, haapa, jalavat, kirsikat ja muut hedelmäpuut.


title: Vendredi

text: Vendredi () on ranskalainen viikkolehti, joka julkaisee internetistä keräämäänsä aineistoa. Sen päätoimittaja on Philippe Cohen. Toimittajakuntaan kuuluu Philippe Labarde, joka on ollut perustamassa talouslehti La Tribunea ja oli jonkin aikaa sen päätoimittaja, sekä Emmanuel des Moutis. Lehden perustaja on Jacques Rosselin.


title: Vendredi

text: Lehden ensimmäinen numero ilmestyi perjantaina 17. lokakuuta 2008.


title: Isonokkosperhonen

text: Isonokkosperhonen ("Nymphalis xanthomelas") on täpläperhosten ("Nymphalidae") heimoon kuuluva kookas päiväperhonen.


title: Isonokkosperhonen

text: Isonokkosperhonen on kookas oranssinpunainen perhonen, jonka siipien tumma kuviointi muistuttaa monia läheistä sukua olevia lajeja. Siiven etureunan tummien täplien välit ovat aivan etureunan keltaista väriä lukuun ottamatta punaiset. Tummia täpliä on myös etusiiven keskiosassa. Takasiipi on reunusta ja etureunan tummaa täplää lukuun ottamatta oranssinpunainen. Sekä etu- että takasiipien ulkoreunat ovat mustat, mutta takasiiven reunuksessa on myös sinisiä täpliä. Keskeisenä tuntomerkkinä perhosen jalkojen karvoitus on kellertävänvalkoista. Siipiväli 57–71 mm.


title: Isonokkosperhonen

text:
Erityisen samannäköinen laji on kirsikkaperhonen ("Nymphalis polychloros") sekä huomattavasti pienempi ja sävyltään punaisempi nokkosperhonen ("Nymphalis urticae").
Isonokkosperhosen levinneisyys on eurooppalaisittain itäinen. Levinneisyysalue ulottuu Kaakkois-Euroopasta Aasian keskiosien kautta Kiinaan, Japaniin ja Kamtšatkalle. Pohjois-Euroopassa lajia tavataan vain satunnaisena vaeltajana.


title: Isonokkosperhonen

text: Suomessa laji on hyvin harvinainen vaeltaja, jota on tavattu pitkin etelärannikkoa, pääasiassa kaakkoisosissa. Kesällä 2012 perhosta tavattiin kuitenkin erittäin runsaasti Etelä- ja Keski-Suomessa, etenkin etelärannikon tuntumassa. Erillisiä havaintoja rekistöröitiin Luonnontieteellisen keskusmuseon tietokantaan tuolloin yli 300 ja ne koskivat yli 800 perhosyksilöä.


title: Isonokkosperhonen

text: Laji lentää yhtenä sukupolvena heinäkuusta syyskuuhun sekä uudestaan talvehtimisen jälkeen keväällä. Suomen havainnot on tehty enimmäkseen loppukesästä.


title: Isonokkosperhonen

text: Isonokkosperhonen elää valoisassa metsämaastossa, puutarhoissa sekä pihapiireissä, joissa kasvaa pajuja. Laji talvehtii aikuisena.


title: Isonokkosperhonen

text: Isonokkosperhosen toukan ravintokasveja ovat pajut ("Salix"), joskus myös muut lehtipuut.


title: Brukterit

text: Brukterit olivat germaaniheimo, joka asui nykyisen Westfalenin alueella noin 100 eaa.–350 jaa.